LATVIJAS REPUBLIKAS MINISTRU KABINETS

2014. gada \_\_\_.\_\_\_\_\_\_\_\_ Noteikumi Nr.\_\_\_\_\_\_

Rīgā (prot. Nr. \_\_\_ §\_\_\_\_)

**Ēku būvnoteikumi**

Izdoti saskaņā ar Būvniecības likuma

5. panta pirmās daļas 2. punktu un

5. panta otrās daļas 1. punktu

**1. Vispārīgie jautājumi**

1. Noteikumi nosaka:

1.1. būvniecības procesa kārtību, būvniecības procesā iesaistītās institūcijas un atbildīgos būvspeciālistus;

1.2. būvniecības procesam nepieciešamos dokumentus un to saturu;

1.3. būvatļaujā, apliecinājuma kartē un paskaidrojuma rakstā iekļaujamos nosacījumus;

1.4. gadījumus, kad nepieciešama sabiedrības informēšana par būvniecības ieceri, un šādas informēšanas kārtību;

1.5. atkāpju saskaņošanas kārtību;

1.6. būvprojekta ekspertīzes apjomu;

1.7. par būvniecības procesa kontroli un tiesiskumu atbildīgo institūciju;

1.8. būves konservācijas kārtību;

1.9. būves novietojuma uzmērījumu veikšanas kārtību un kārtību, kādā būve pieņemama ekspluatācijā;

1.10. būvdarbu garantijas termiņus pēc būves pieņemšanas ekspluatācijā.

2. Noteikumi attiecas uz visa veida ēkām, izņemot vispārīgajos būvnoteikumos minēto gadījumu.

3. Par šajos noteikumos noteiktās ēku būvniecības (turpmāk – būvniecība) procesa kontroli un tiesiskumu attiecīgajā administratīvajā teritorijā ir atbildīga būvvalde, bet Būvniecības likuma 6.1 panta pirmās daļas 1. punktā minētajos gadījumos par būvdarbu kontroli un tiesiskumu – Būvniecības valsts kontroles birojs (turpmāk – birojs).

4. Persona ir tiesīga šajos noteikumos noteiktos dokumentus iesniegt būvvaldē vai birojā elektroniskā dokumentu veidā, ja dokuments sagatavots atbilstoši elektronisko dokumentu noformēšanai normatīvajos aktos noteiktajām prasībām.

**2. Būvniecības ierosināšana un nepieciešamie dokumenti**

5. Būvniecības ieceres dokumentus par plānoto būvniecību iesniedz tajā būvvaldē, kura atbild par šo administratīvo teritoriju. Ja būvniecība plānota vairāku pašvaldību administratīvajās teritorijās, būvniecības ieceres dokumentus iesniedz:

5.1. visās būvvaldēs, kur plānota būvniecība, un būvniecības process no ieceres līdz pieņemšanai ekspluatācijā katrā noris atsevišķi;

5.2. tās pašvaldības būvvaldē, kurai deleģēta atsevišķu uzdevumu izpilde būvniecības procesa ietvaros.

6. Atkarībā no plānotās būvniecības ieceres, vispārīgajos būvnoteikumos noteiktās ēku grupas un būvniecības veida ir šādi būvniecības ieceres iesnieguma veidi:

6.1. paskaidrojuma raksts (1. pielikums), kuru aizpilda šo noteikumu 22., 23., 24., 35. vai 36. punktā minētajos gadījumos;

6.2. paskaidrojuma raksts ēkas nojaukšanai (2. pielikums), kuru aizpilda šo noteikumu 27. vai 32. punktā minētajos gadījumos;

6.3. paskaidrojuma raksts ēkas vai telpu grupas lietošanas veida maiņai bez pārbūves (3. pielikums), kuru aizpilda šo noteikumu 34. punktā minētajos gadījumos;

6.4. būvniecības iesniegums (4. pielikums), kuru aizpilda šo noteikumu 25., 26., 28., 29., 30., 31. vai 33. punktā minētajos gadījumos;

6.5. apliecinājuma karte (5. pielikums), kuru aizpilda šo noteikumu 35., 37. vai 38. punktā minētajos gadījumos;

6.6. ēkas fasādes apliecinājuma karte (6. pielikums), kuru aizpilda šo noteikumu 36., 37. vai 38. punktā minētajos gadījumos.

7. Būvniecības ieceres dokumenti nav nepieciešami:

7.1. ja ēkā vai telpu grupā tiek īstenots interjera projekts, kas neskar trešās personas, nesošās būvkonstrukcijas un koplietošanas inženiertīklus;

7.2. pirmās grupas ēkas vai tās daļas atjaunošanai, nemainot nolietojošos ēkas nesošos elementus vai konstrukcijas, neskarot ēkas fasādi un koplietošanas inženiertīklus, veicot funkcionālus vai tehniskus uzlabojumus (turpmāk – vienkāršota atjaunošana), izņemot publiskās ēkas (pilsētās un ciemos);

7.3. pirmās grupas ēkas, kas nav valsts aizsargājamais kultūras piemineklis, fasādes apdares atjaunošanai, visu logu nomaiņai, fasādes siltināšanai, jumta siltināšanai, jumta ieseguma nomaiņai, pagraba siltināšanai vai lodžiju aizstiklošanai (turpmāk – vienkāršota fasādes atjaunošana) ārpus pilsētām un ciemiem;

7.4. pirmās, otrās vai trešās grupas ēkas logu nomaiņai, ja tiek ievērots šo noteikumu 39., 40. vai 41. punktā noteiktais;

7.5. otrās vai trešās grupas dzīvojamās ēkas lodžiju aizstiklošanai, ja tiek ievērots šo noteikumu 42. punktā noteiktais, izņemot valsts aizsargājamajos kultūras pieminekļos;

7.7. vienas sezonas vieglas konstrukcijas ēkām bez pamatiem (piemēram, siltumnīcas).

8. Persona, ierosinot jebkura veida būvniecību, būvniecības ieceres iesniegumam pievieno:

8.1. īpašuma, valdījuma vai lietojuma tiesību apliecinošus dokumentus;

8.2. būvniecības ierosinātāja pilnvaru, ja iesniegumu iesniedz pilnvarota persona;

8.3. saskaņojumu ar trešajām personām un citas atļaujas šajos noteikumos un citos normatīvajos aktos noteiktajos gadījumos.

9. Trešo personu saskaņojumu noformē uz būvprojekta ģenerālplāna (uz derīga topogrāfiskā plāna pamatnes izstrādāts projektējamās teritorijas vispārīgais plāns būvprojekta sastāvā ar būvju, labiekārtojuma elementu un inženiertīklu piesaisti zemes gabalam) vai kā atsevišķu dokumentu (vienošanās, dzīvokļu īpašnieku kopsapulces lēmums, balsošanas protokols u.c.), lai no tā izrietētu nepārprotama šo personu piekrišana katram konkrētam apgrūtinājumam, kas skar attiecīgo personu.

10. Plānotajai būvniecības iecerei nav nepieciešams saskaņojums ar zemes īpašnieku, ja ēka pieder citai personai un ir veicama ēkas vai telpu grupas restaurācija, atjaunošana, pārbūve, neveicot apjoma izmaiņas vai lietošanas veida maiņu, vienkāršotās fasādes atjaunošana, atjaunošana vai vienkāršota atjaunošana bez lietošanas veida maiņas.

**2.1. Būvniecības ieceres dokumentu izstrādāšana**

11. Būvniecības ierosinātājs vienojas ar būvprojekta izstrādātāju atbilstošā būvprojektēšanas jomā par attiecīgajai būvniecības iecerei nepieciešamo dokumentu izstrādi. Atbilstoši plānotajai iecerei un paredzētajam būvniecības veidam aizpilda vienu no būvniecības ieceres iesnieguma veidiem.

12. Šo noteikumu 6.1. un 6.2. punktā minētajos gadījumos būvniecības ierosinātājs pats var izstrādāt nepieciešamos būvniecības ieceres dokumentus savai dzīvojamai ēkai, tās palīgēkai vai lauku saimniecību nedzīvojamai ēkai un apliecināt, ka tie atbilst būvniecību reglamentējošajiem normatīvajiem aktiem un vietējās pašvaldības teritorijas plānojumam, lokālplānojumam vai detālplānojumam (ja tāds ir izstrādāts).

13. Pirms būvniecības ieceres dokumentācijas izstrādāšanas veicama būvprojektēšanas sagatavošanas darbi, līgumā par būvniecības ieceres dokumentācijas izstrādāšanu norāda, kura no pusēm uzņemas tos veikt.

14. Projektēšanas uzdevums ir līguma par būvniecības ieceres dokumentācijas izstrādāšanu un būvprojekta minimālā sastāvā neatņemama sastāvdaļa, ko sastāda un paraksta būvniecības ierosinātājs un būvprojekta izstrādātājs.

15. Projektēšanas uzdevumā norāda projektējamās ēkas galveno lietošanas veidu ar plānotajām telpu grupām, to lietošanas veidiem un parametrus, teritorijas plānojuma un inženiertīklu projektēšanas prasības. Ja nepieciešams, norādāmi īpašie nosacījumi (piemēram, vēlamās būvkonstrukcijas un būvizstrādājumi, tehnoloģija). Ja ēku nojauc, projektēšanas uzdevumā norāda prasības nojaukšanas darbu projektam.

16. Ja būvniecības iecere, paredz objekta nodošanu ekspluatācijā pa būves kārtām, projektēšanas uzdevumā norāda katrā kārtā ietveramo apjomu.

17. Ja nepieciešama būvniecības ieceres dokumentācijas tālāka detalizācija ārpus šajos noteikumos noteiktā katrai ēku grupai obligātā apjoma, tad tas ietverams projektēšanas uzdevumā (līgumā).

18. Būvniecības ieceres dokumentus izstrādā atbilstoši būvniecību reglamentējošajiem normatīvajiem aktiem un attiecīgās pašvaldības teritorijas attīstības plānošanas dokumentiem.

19. Izstrādājot būvniecības ieceres dokumentus, ja plānotajai būvniecībai atbilstoši attiecīgajiem normatīvajiem aktiem ir nepieciešami tehniskie vai īpašie noteikumi, būvniecības ierosinātājs plānotajai būvniecības iecerei var pieprasīt un saņemt nepieciešamos tehniskos vai īpašos noteikumus no valsts un pašvaldību institūcijām, kā arī inženiertīklu īpašniekiem.

20. Būvniecības ieceres dokumentus izstrādā trīs oriģinālos eksemplāros, bet Būvniecības likuma 6.1 panta pirmās daļas 1. punktā minētajos gadījumos – četros oriģinālos eksemplāros. Viens eksemplārs tiek glabāts būvvaldē, viens eksemplārs – birojā, pa vienam eksemplāram pie būvniecības ierosinātāja un būvprojekta izstrādātāja. Ja būvniecības ierosinātājs pats izstrādā būvniecības ieceres dokumentus, tos sagatavo divos oriģinālos eksemplāros (pa vienam eksemplāram – būvvaldei un būvniecības ierosinātājam). Noteiktais dokumentu eksemplāru skaits neattiecas, ja dokuments ir sagatavots un iesniegts elektroniski.

21. Ja paredzēta otrās vai trešās grupas ēkas atkārtota būvprojekta (tipveida projekta) piesaistīšana konkrētajā zemes gabalā, būvprojekta izstrādātājs atbilstošā būvprojektēšanas jomā izstrādā pārējo nepieciešamo būvniecības ieceres dokumentāciju atbilstoši plānotajai iecerei un paredzētajam būvniecības veidam.

**2.2. Pirmās grupas ēkas vai tās daļas būvniecības ieceres dokumenti**

22. Ierosinot pirmās grupas ēkas jaunu būvniecību vai novietošanu, būvvaldē iesniedz:

22.1. aizpildītu paskaidrojuma raksta I. daļu;

22.2. grafiskos dokumentus:

22.2.1. objekta vizuālo risinājumu, bet novietošanas gadījumā – ražotāja būvizstrādājuma tehnisko dokumentāciju un grafisko dokumentu ar ēkas fasādi;

22.2.2. situācijas plānu atbilstošā vizuāli uztveramā mērogā (M 1:250; M 1:500; M 1:1000) uz zemes robežu plāna, kurā norādīta paredzētā objekta piesaiste zemes gabalā un tā ārējie izmēri;

22.3. saskaņojumus ar:

22.3.1. to zemes gabala īpašnieku, kura zemes gabals robežojas ar zemes gabalu, kurā plānota būvniecība, ja būvniecības ieceres atrašanās vieta pārsniedz normatīvajos aktos noteiktos attālumus un tas ir atļauts, saņemot attiecīgo saskaņojumu;

22.3.2. zemes gabala, kurā plānota ēkas jauna būvniecība vai novietošana, īpašnieku;

22.3.3. kopīpašniekiem, ja iecere skar kopīpašumu;

22.3.4. institūcijām, ja to nosaka normatīvie akti;

22.4 atļaujas, ja to nosaka normatīvie akti;

22.5. tehniskos vai īpašos noteikumus, ja to nosaka normatīvie akti;

22.6. citus dokumentus atbilstoši vietējās pašvaldības teritorijas plānojumā, lokālplānojumā vai detālplānojumā (ja tāds ir izstrādāts) noteiktajam.

23. Ierosinot pirmās grupas ēkas, kas nav kultūras piemineklis, vai tās daļas atjaunošanu, ja plānotās izmaiņas skar ēkas fasādi vai tās nesošos elementus vai konstrukcijas, pārveidojot vai likvidējot tajā esošos elementus, vai atjaunošanu ar lietošanas veida maiņu vai restaurāciju būvvaldē iesniedz:

23.1. aizpildītu paskaidrojuma raksta I. daļu;

23.2. grafiskos dokumentus, kuros parādītas ēkas vai tās daļas plānotās izmaiņas un/ vai ēkas vai telpu grupas lietošanas veida maiņa;

23.3. saskaņojumus ar:

23.3.1. zemes gabala īpašniekiem, ja plānota ēkas atjaunošana ar lietošanas veida maiņu;

23.3.2. ēkas vai tās daļas īpašnieku;

23.3.3. kopīpašniekiem, ja iecere skar kopīpašumu;

23.3.4. institūcijām, ja to nosaka normatīvie akti;

23.4. atļaujas, ja to nosaka normatīvie akti;

23.5. restaurācijas gadījumā – izpētes materiālu programma ar grafisko dokumentu, kurā parādīta restaurējamā ēka vai tās daļa;

23.6. citus dokumentus atbilstoši vietējās pašvaldības teritorijas plānojumā, lokālplānojumā vai detālplānojumā (ja tāds ir izstrādāts) noteiktajam.

24. Ierosinot pirmās grupas ēkas vai tās daļas pārbūvi, nepārsniedzot vispārīgajos būvnoteikumos noteiktos apjoma rādītājus pirmajai grupai, būvvaldē iesniedz:

24.1. aizpildītu paskaidrojuma raksta I. daļu;

24.2. grafiskos dokumentus, kuros parādītas ēkas vai tās daļas plānotās izmaiņas un/ vai ēkas vai telpu grupas lietošanas veida maiņa;

24.3. saskaņojumus ar:

24.3.1. zemes gabala īpašniekiem, ja pārbūvē tiek mainīts ēkas apjoms, pārsniedzot normatīvajos aktos noteiktos attālumus, vai lietošanas veids, un tas ir atļauts saņemot attiecīgo saskaņojumu;

24.3.2. ēkas vai tās daļas īpašnieku;

24.3.3. kopīpašniekiem, ja iecere skar kopīpašumu;

24.3.4. institūcijām, ja to nosaka normatīvie akti;

24.4. atļaujas, ja to nosaka normatīvie akti;

24.5. citus dokumentus atbilstoši vietējās pašvaldības teritorijas plānojumā, lokālplānojumā vai detālplānojumā (ja tāds ir izstrādāts) noteiktajam.

25. Ierosinot pirmās grupas ēkas vai tās daļas pārbūvi, pārsniedzot vispārīgajos būvnoteikumos noteiktos apjoma rādītājus pirmajai grupai, un/vai mainot lietošanas veidu no dzīvojamās ēkas uz nedzīvojamo vai otrādi, būvvaldē iesniedz būvniecības iesniegumu un būvprojektu minimālā sastāvā saskaņā ar šo noteikumu 31. punktu.

26. Ierosinot pirmās grupas ēkas, kas ir kultūras piemineklis, vai tās daļas restaurāciju būvvaldē iesniedz būvniecības iesniegumu un būvprojektu minimālā sastāvā saskaņā ar šo noteikumu 30. punktu.

27. Ierosinot pirmās grupas ēkas nojaukšanu, būvvaldē iesniedz:

27.1. aizpildītu paskaidrojuma raksta ēkas nojaukšanai I. daļu;

27.2. situācijas plānu atbilstošā vizuāli uztveramā mērogā (M 1:250; M 1:500; M 1:1000) uz zemes robežu plāna, kurā norādīta nojaucamā ēka;

27.3. fotofiksāciju ēkām, kas vecākas par 40 gadiem;

27.4. citus dokumentus, atļaujas vai saskaņojumus, ja to nosaka normatīvie akti.

**2.3. Otrās un trešās grupas ēkas vai tās daļas būvniecības ieceres dokumenti**

28. Ierosinot otrās vai trešās grupas ēkas jaunu būvniecību, būvvaldē iesniedz būvniecības iesniegumu un būvprojektu minimālā sastāvā, kurš sastāv no:

28.1. skaidrojoša apraksta par plānoto būvniecības ieceri, t. sk. arī par vides pieejamības risinājumiem, ja ēkai atbilstoši normatīvajiem aktiem nodrošināma vides pieejamība;

28.2. būvprojekta ģenerālplāna atbilstošā vizuāli uztveramā mērogā (M 1:250; M 1:500; M 1:1000) uz derīga topogrāfiskā plāna;

28.3. ēkas stāvu un jumta plāniem ar telpu vai telpu grupu eksplikāciju (otrās grupas viena vai divu dzīvokļu dzīvojamām ēkām un palīgēkām – bez telpu vai telpu grupu eksplikācijas);

28.4. ēkas fasādēm ar augstuma atzīmēm;

28.5. raksturīgiem griezumiem ar augstuma atzīmēm;

28.6. ja paredzēta būvniecība un / vai nodošana ekspluatācijā pa būves kārtām – konkrēta sadalījuma pa būvniecības kārtām, norādot kārtu robežas un secību;

28.7. citiem dokumentiem atbilstoši vietējās pašvaldības teritorijas plānojumā, lokālplānojumā vai detālplānojumā (ja tāds ir izstrādāts) noteiktajam;

28.8. saskaņojumiem ar:

28.8.1. to zemes gabala īpašnieku, kura zemes gabals robežojas zemes gabalu, kurā plānotā būvniecības ieceres atrašanās vieta neatbilst normatīvajos aktos noteiktajiem attālumiem, un tas ir atļauts saņemot attiecīgo saskaņojumu;

28.8.2. kopīpašniekiem, ja iecere skar kopīpašumu;

28.8.3. institūcijām, ja to nosaka normatīvie akti;

28.9. papildu aprēķiniem, ja ēkas atbilstība iedalījumam otrajā grupā tiek pamatots ar cilvēku skaitu, kas vienlaicīgi var atrasties ēkā;

28.10. citiem dokumentiem vai atļaujām, ja to nosaka normatīvie akti;

28.11. ja paredzēta būvprojekta izstrāde piemērojot Eiropas Savienības dalībvalstu nacionālo standartu un būvnormatīvu tehniskās prasības – informācijas par konkrētas Eiropas Savienības dalībvalsts normatīvo regulējuma piemērošanu.

29. Ierosinot otrās vai trešās grupas ēkas novietošanu, būvvaldē iesniedz būvniecības iesniegumu un būvprojektu minimālā sastāvā, kurš sastāv no:

29.1. skaidrojoša apraksta par plānoto būvniecības ieceri, t. sk. arī par vides pieejamības risinājumiem, ja ēkai atbilstoši normatīvajiem aktiem nodrošināma vides pieejamība;

29.2. būvobjekta ģenerālplāna atbilstošā vizuāli uztveramā mērogā (M 1:250; M 1:500; M 1:1000) uz derīga topogrāfiskā plāna;

29.3. ražotāja gatavā būvizstrādājumu tehniskā dokumentācijas un grafisko dokumentu ar ēkas fasādi un ēkas stāvu plāniem ar telpu vai telpu grupu eksplikāciju, (otrās grupas viena vai divu dzīvokļu dzīvojamām ēkām un palīgēkām – bez telpu vai telpu grupu eksplikācijas);

29.4. saskaņojumiem ar:

29.4.1. to zemes gabala īpašnieku, kura zemes gabals robežojas ar zemes gabalu, kurā plānota būvniecība, ja būvniecības ieceres atrašanās vieta pārsniedz normatīvajos aktos noteiktos attālumus un tas ir atļauts, saņemot attiecīgo saskaņojumu;

29.4.2. kopīpašniekiem, ja iecere skar kopīpašumu;

29.4.3. institūcijām, ja to nosaka normatīvie akti;

29.5. papildu aprēķiniem, ja ēkas atbilstība iedalījumam otrajā grupā tiek pamatots ar cilvēku skaitu, kas vienlaicīgi var atrasties ēkā;

29.6. citiem dokumentiem atbilstoši vietējās pašvaldības teritorijas plānojumā, lokālplānojumā vai detālplānojumā (ja tāds ir izstrādāts) noteiktajam;

29.7. citiem dokumentiem vai atļaujām, ja to nosaka normatīvie akti.

30. Ierosinot otrās vai trešās grupas ēkas vai tās daļas restaurāciju vai atjaunošanu, būvvaldē iesniedz būvniecības iesniegumu un būvprojektu minimālajā sastāvā, kurš sastāv no:

30.1. skaidrojoša apraksta par plānotām izmaiņām;

30.2. restaurācijas gadījumā – izpētes materiālu programma ar grafisko dokumentu, kurā parādīta restaurējamā ēka vai tās daļa;

30.3. atjaunošanas gadījumā – grafiskā dokumenta, kurā parādītas ēkas vai tās daļas plānotās izmaiņas un /vai uzlabojumi ēkas fasādē, ēkas vai tās daļas stāvos un telpās;

30.4. saskaņojumiem ar:

30.4.1. kopīpašniekiem, ja iecere skar kopīpašumu;

30.4.2. institūcijām, ja to nosaka normatīvie akti;

30.5. citiem dokumentiem vai atļaujām, ja to nosaka normatīvie akti.

31. Ierosinot otrās vai trešās grupas ēkas vai tās daļas pārbūvi, būvvaldē iesniedz būvniecības iesniegumu un būvprojektu minimālajā sastāvā, kurš sastāv no:

31.1. skaidrojoša apraksta par plānotām izmaiņām;

31.2. būvprojekta ģenerālplāna atbilstošā vizuāli uztveramā mērogā (M 1:250; M 1:500; M 1:1000) uz derīga topogrāfiskā plāna;

31.3. grafiskiem dokumentiem, kuros parādītas ēkas vai tās daļas plānotās izmaiņas ēkas fasādē, ēkas vai tās daļas stāvos un telpās un/ vai ēkas vai telpu grupas lietošanas veida maiņa,

31.4. raksturīgiem griezumiem;

31.5. saskaņojumiem ar:

31.5.1. zemes gabala īpašniekiem, ja pārbūvē tiek mainīts ēkas apjoms, pārsniedzot normatīvajos aktos noteiktos attālumus, vai lietošanas veids, un tas ir atļauts saņemot attiecīgo saskaņojumu;

31.5.2. kopīpašniekiem, ja iecere skar kopīpašumu;

31.5.3. institūcijām, ja to nosaka normatīvie akti;

31.6. papildu aprēķiniem, ja pārbūvē tiek mainīts ēkas apjoms un atbilstība ēkas iedalījumam otrajā grupā tiek pamatots ar cilvēku skaitu, kas vienlaicīgi var atrasties ēkā;

31.7. citiem dokumentiem vai atļaujām, ja to nosaka normatīvie akti.

32. Ierosinot otrās grupas ēkas nojaukšanu, ja tā nav pieslēgta ārējiem inženiertīkliem vai tie ir atslēgti, ko apliecina attiecīgā inženiertīklu īpašnieka atzinums (dokuments), būvvaldē iesniedz:

32.1. aizpildītu paskaidrojuma rakstu ēkas nojaukšanai I. daļu;

32.2. situācijas plānu atbilstošā vizuāli uztveramā mērogā (M 1:250; M 1:500; M 1:1000) uz zemes robežu plāna, kurā norādīta nojaucamā ēka;

32.3. fotofiksāciju ēkām, kas vecākas par 40 gadiem;

32.4. citus dokumentus, atļaujas vai saskaņojumus, ja to nosaka normatīvie akti.

33. Ierosinot otrās, izņemot 32. punktā minētos gadījumus, vai trešās grupas ēkas nojaukšanu, būvvaldē iesniedz būvniecības iesniegumu un būvprojektu minimālā sastāvā, kurš sastāv no:

33.1. skaidrojoša apraksta, kurā norādīta informācija par ēkas paredzēto nojaukšanas metodi, ēkai demontējamiem inženiertīkliem, būvniecībā radušos atkritumu apsaimniekošanu, to apjomu un pārstrādes vai apglabāšanas vietu;

33.2. būvprojekta ģenerālplāna atbilstošā vizuāli uztveramā mērogā (M 1:250; M 1:500; M 1:1000) uz derīga topogrāfiskā plāna, norādot tajā nojaucamo ēku un demontējamos inženiertīklus;

33.3. citiem dokumentiem, atļaujām vai saskaņojumiem, ja to nosaka normatīvie akti.

**2.4. Būvniecības ieceres dokumenti ēkas vai telpu grupas lietošanas veida maiņai bez pārbūves, vienkāršotai atjaunošanai un vienkāršotai fasādes atjaunošanai**

34. Ierosinot pirmās, otrās vai trešās grupas ēkas vai telpu grupas lietošanas veida maiņu bez pārbūves, būvvaldē iesniedz:

34.1. paskaidrojuma rakstu ēkas vai telpu grupas lietošanas veida maiņai bez pārbūves;

34.2 skaidrojošu aprakstu par plānoto būvniecības ieceri;

34.3. grafisko dokumentu, kurā parādītas ēkas vai telpu grupas lietošanas veida maiņa;

34.4. saskaņojumu ar ēkas vai telpu grupas īpašnieku;

34.5. citus dokumentus, atļaujas vai saskaņojumus, ja to nosaka normatīvie akti.

35. Ierosinot pirmās grupas publiskas ēkas vai tās daļas (pilsētās un ciemos), otrās vai trešās grupas ēkas vai tās daļas vienkāršotu atjaunošanu, būvvaldē iesniedz:

35.1. aizpildītu apliecinājuma kartes I. daļu otrās vai trešās grupas ēkas vai tās daļas vienkāršotas atjaunošanas gadījumā;

35.2. aizpildītu paskaidrojuma rakstu I. daļu pirmās grupas publiskas ēkas vai tās daļas vienkāršotas atjaunošanas gadījumā;

35.3. skaidrojošu aprakstu par plānoto būvniecības ieceri;

35.4. grafisko dokumentu, kurā parādītas ēkas vai tās daļas plānā veicamās izmaiņas un/ vai plānotie ēkas vai telpu grupas lietošanas veidi;

35.5. saskaņojumu ar ēkas vai tās daļas īpašnieku;

35.6. citus dokumentus, atļaujas vai saskaņojumus, ja to nosaka normatīvie akti.

36. Ierosinot pirmās (pilsētās un ciemos), otrās vai trešās grupas ēkas vienkāršotu fasādes atjaunošanu, būvvaldē iesniedz:

36.1. aizpildītu ēkas fasādes apliecinājuma kartes I. daļu otrās vai trešās grupas ēkas vienkāršotas fasādes atjaunošanas gadījumā;

36.2. aizpildītu paskaidrojuma rakstu I. daļu pirmās grupas ēkas vienkāršotas fasādes atjaunošanas gadījumā;

36.3. skaidrojošu aprakstu par plānoto būvniecības ieceri, t.sk. būvniecībā radušos atkritumu apsaimniekošanu, paredzēto teritorijas sakārtošanas veidu;

36.4. fasādes krāsu risinājumu (krāsu pasi);

36.5. galvenos konstruktīvos mezglus;

36.6. darbu organizēšanas projektu;

36.7. saskaņojumu ar ēkas īpašnieku;

36.8. citus dokumentus, atļaujas vai saskaņojumus, ja to nosaka normatīvie akti.

37. Ja vienkāršota atjaunošana vai vienkāršota fasādes atjaunošana paredzēta ēkā, kas ir valsts aizsargājamais kultūras piemineklis, būvvaldē papildus šo noteikumu 35. vai 36. punktā noteiktajam iesniedz:

37.1. Valsts kultūras pieminekļu aizsardzības inspekcijas atļauju;

37.2. telpu kultūrvēsturiskās inventarizācijas aktu.

38. Ja vienkāršota atjaunošana vai vienkāršota fasādes atjaunošana paredzēta valsts aizsargājamo kultūras pieminekļu, izņemot arheoloģijas pieminekļu, teritorijā vai tā aizsardzības zonā esošā ēkā, būvvaldē papildus šo noteikumu 35. vai 36. punktā iesniedz Valsts kultūras pieminekļu aizsardzības inspekcijas atļauju. Valsts kultūras pieminekļu aizsardzības inspekcijas atļauja nav nepieciešama kultūras pieminekļu aizsardzības zonā esošu ēku būvdarbiem, ja Valsts kultūras pieminekļu aizsardzības inspekcija ir noteikusi vēsturisko ēku fasāžu apdares atjaunošanas, logu nomaiņas, fasāžu un jumta siltināšanas, kā arī jumtu iesegumu nomaiņas metodikas principus.

39. Ēkas fasādes apliecinājuma karte vai paskaidrojuma raksts nav nepieciešams, ja ēkai, t.sk. ēkai, kas atrodas valsts aizsargājamakultūras pieminekļa (izņemot arhitektūras un pilsētbūvniecības pieminekļu) aizsardzības zonā, plānota tikai logu nomaiņa, neveicot citus ēkas fasādes būvdarbus, un tiek nodrošināta atbilstība ēkas fasādes koptēlam (loga dalījums un proporcijas, rāmja un no ārtelpas redzamo loga elementu krāsojums un reljefs).

40. Ēkas fasādes apliecinājuma karte vai paskaidrojuma raksts nav nepieciešams ēkās, kuras atrodas arhitektūras un pilsētbūvniecības pieminekļu aizsardzības zonās, plānota tikai logu nomaiņa, neveicot citus ēkas fasādes būvdarbus, un tiek nodrošināta atbilstība ēkas stilam, arhitektūras risinājumam un koptēlam (loga izvietojuma dziļums fasādes plaknē, logailu arhitektoniskā apdare, loga forma, loga kompozicionālais dalījums un proporcijas, oriģinālam atbilstošs materiāls, loga konstruktīvo elementu no ārtelpas redzamās daļas dimensijas un profilējums, loga dekoratīvās detaļas, no ārtelpas redzamie loga aprīkojuma elementi un krāsojums);

41. Mainot ēku logus vēsturiskā centra un tā aizsardzības zonas teritorijā, ēkas fasādes apliecinājuma karte nav nepieciešama, ja būvvaldē iesniegta informācija, kurai pievienota skice vai pase ar skaidrojošu aprakstu, ko parakstījis būvspeciālists arhitektūras jomā (sertificēts arhitekts), lai nodrošinātu atbilstību šo noteikumu 40. punktā minētajām prasībām. Būvvalde, ja tās rīcībā ir tehniskā dokumentācija par ēkā esošajiem logiem (piemēram, logu nomaiņas pase), 14 dienu laikā pēc informācijas saņemšanas rakstiski paziņo būvniecības ierosinātājam par šādas dokumentācijas esību.

42. Ēkas fasādes apliecinājuma karte nav nepieciešama, ja otrās vai trešās grupas dzīvojamā ēkā, izņemot valsts aizsargājamus kultūras pieminekļus, plānota lodžiju aizstiklošana, neveicot citus fasādes būvdarbus, un būvvaldē iesniegts [Dzīvokļa īpašuma likumā](http://likumi.lv/doc.php?id=221382) noteiktajā kārtībā pieņemts lēmums par lodžiju aizstiklošanas pieļaujamību un saskaņota ēkas vizuālā izskata un attiecīgās fasādes lodžiju aizstiklojuma skice vai pase ar skaidrojošu aprakstu.

43. Vienkāršotas atjaunošanas un vienkāršotas fasādes atjaunošanas gadījumā būvprojekta izstrādātājs attiecīgajā būvprojektēšanas jomā izstrādā risinājumu, kas nodrošina ēkas vai tās daļas konstrukciju noturību, arhitektonisko kvalitāti, koplietošanas inženiertīklu netraucētu funkcionēšanu, jaunu inženiertīklu ierīkošanu vai esošo pārbūvi, lai nodrošinātu ēkas atbilstību normatīvo aktu prasībām un apliecina atbilstību paredzētajam lietošanas veidam un normatīvajiem aktiem, kā arī par trešo personu īpašuma tiesību ievērošanu. Būvprojekta izstrādātājs var papildus pieaicināt citus būvspeciālistus, kuri paraksta paskaidrojuma rakstu vai apliecinājuma karti.

**2.5. Ēkas konservācija tās piespiedu sakārtošanas procesa ietvaros**

44. Ja pašvaldība ir pieņēmusi lēmumu par ekspluatācijā pieņemtas ēkas konservāciju, būvniecības ierosinātājs iesniedz būvvaldē:

44.1. aizpildītu paskaidrojuma raksta ēkas konservācijai I. daļu (7. pielikums);

44.2. ēkas konservācijas darbu veikšanas projektu, kurš sastāv no:

44.2.1. skaidrojoša apraksta par konservācijas veikšanu un nepieciešamo konservācijas darbu saraksta;

44.2.2. risinājumiem, vai nepieciešamības gadījumā, grafiskās daļas būvkonstrukciju noturības zudumu un ēkas elementu turpmākās bojāšanās novēršanai;

44.2.3. risinājumiem bīstamības cilvēku dzīvībai un veselībai vai videi novēršanai;

44.3. kultūrvēsturiskās inventarizācijas akta, ja ēka ir kultūras piemineklis;

44.4. darbu organizēšanas projektu, ja pašvaldība lēmumā par ēkas konservācija to ir norādījusi;

44.5. citus dokumentus, kas raksturo ēku un nepieciešami lēmuma pieņemšanai.

45. Paskaidrojuma raksta ēkas konservācijai I. daļu un 44. punktā minētos dokumentus iesniedz būvvaldē pašvaldības lēmumā norādītajā termiņā.

**3. Būvniecības ieceres izskatīšana**

46. Saņemot būvniecības ieceres iesniegumu un šajos noteikumos noteiktos dokumentus, būvvalde Būvniecības likuma 12. panta ceturtajā daļā noteiktajos termiņos izskata būvniecības ieceres atbilstību normatīvajiem aktiem un pieņem lēmumu atbilstoši Būvniecības likuma 14. panta trešajai daļai.

47. Būvvalde, pieņemot lēmumu par būvniecības ieceres akceptu saskaņā ar Būvniecības likuma 14. panta trešās daļas 1. punktu, izdod būvatļauju (8. pielikums).

48. Būvvalde, pieņemot lēmumu par būvniecības ieceres akceptu saskaņā ar Būvniecības likuma 14. panta trešās daļas 2.un 3. punktu, par to veic atzīmi paskaidrojuma rakstā, paskaidrojuma rakstā ēkas nojaukšanai, paskaidrojuma rakstā ēkas vai telpu grupas lietošanas veida maiņai bez pārbūves, paskaidrojuma rakstā ēkas konservācijai, apliecinājuma kartē vai ēkas fasādes apliecinājuma kartē.

49. Pēc būvvaldes atzīmes veikšanas paskaidrojuma rakstā, paskaidrojuma rakstā ēkas nojaukšanai, paskaidrojuma rakstā ēkas konservācijai vai apliecinājuma kartē būvniecības ierosinātājam jāsniedz informācija par būvdarbu veicēju. Informāciju par būvdarbu veicēju var sniegt vienlaicīgi ar būvniecības ieceres iesniegšanu būvvaldē lēmuma pieņemšanai. Būvniecības ieceres realizācijas termiņš ir divi gadi, kas skaitāms no lēmuma par būvniecības ieceres akceptu pieņemšanas brīža, paskaidrojuma raksta ēkas konservācijai gadījumā – ēkas konservācijas realizācijas termiņu nosaka ievērojot pašvaldības lēmumā par ēkas konservāciju norādīto.

50. Pēc būvvaldes atzīmes veikšanas ēkas fasādes apliecinājuma kartē, būvniecības ierosinātājs jāiesniedz būvvaldē būvdarbu uzsākšanai nepieciešamos dokumentus. Vienkāršotās fasādes atjaunošanas gadījumā ieceres realizācijas termiņš ir divi gadi, kas skaitāms no lēmuma par būvniecības ieceres akceptu pieņemšanas brīža.

51. Būvvalde, izvērtējot paskaidrojuma rakstu par ēkas vai telpu grupas lietošanas veida maiņu bez pārbūves, pieņem lēmumu par akceptu ēkas vai telpu grupas lietošanas veida maiņai bez pārbūves, par to veicot atzīmi paskaidrojuma rakstā par ēkas vai telpu grupas lietošanas veida maiņu bez pārbūves.

52. Ja ēkas vai telpu grupas lietošanas veida maiņa bez pārbūves var ietekmēt kādu no ēkas būtiskajām prasībām atbilstoši Būvniecības likuma 9. panta otrajai daļai vai neatbilst vietējās pašvaldības teritorijas plānošanas dokumentos vai normatīvajos aktos noteiktajām prasībām attiecīgajam lietošanas veidam, būvvalde atsaka akceptēt ēkas vai telpu grupas lietošanas veida maiņu bez pārbūves.

53. Pēc būvvaldes atzīmes veikšanas paskaidrojuma rakstā par akceptu ēkas vai telpu grupas lietošanas veida maiņai bez pārbūves, būvniecības ierosinātājs ir tiesīgs uzsākt ekspluatēt ēku vai telpu grupu atbilstoši akceptētajam lietošanas veidam, izņemot gadījumu, kad plānotajai saimnieciskajai darbībai citas jomas normatīvajos aktos ir izvirzītas specifiskas prasības šīs darbības veikšanai.

**4. Būvatļaujā, apliecinājuma kartē un paskaidrojuma rakstā** **iekļaujamie nosacījumi**

54. Būvatļaujā iekļauj:

54.1. projektēšanas nosacījumus, ietverot:

54.1.1. būvvaldē iesniedzamās būvprojekta daļas un citas prasības būvprojekta detalizācijai atbilstoši vietējās pašvaldības apbūves noteikumiem;

54.1.2. prasības par būvprojekta risinājumu saskaņošanu ar ēkas īpašnieku vai tiesisko valdītāju, ja šādas tiesības pielīgtas;

54.1.3. prasības par tehnisko vai īpašo noteikumu saņemšanu no valsts un pašvaldību institūcijām;

54.1.4. prasības par tehnisko noteikumu saņemšanu inženiertīklu pieslēgumiem (atslēgumiem) un to šķērsojumiem;

54.1.5. vides pieejamības prasības, ja ēkai tā nodrošināma atbilstoši normatīvajiem aktiem;

54.1.6. normatīvajos aktos noteiktajos gadījumos citus dokumentus, atļaujas vai saskaņojumus;

54.1.7. citas prasības, t.sk. fasādes apdarei izmantojamiem būvizstrādājumiem vai to ekvivalentiem, atbilstoši teritorijas plānojumam, lokālplānojumam vai detālplānojumam (ja tāds ir izstrādāts);

54.2. būvdarbu uzsākšanas nosacījumus, ietverot prasības par:

54.2.1. iesniedzamajiem dokumentiem atbildīgajiem būvspeciālistiem (saistību raksti, autoruzraudzības līgums);

54.2.2. reģistrēšanai iesniedzamajiem dokumentiem ēkas būvdarbu procesu fiksēšanai (būvdarbu žurnāls, autoruzraudzības žurnāls, būvuzraudzības plāns);

54.2.3. iesniedzamajiem dokumentiem par civiltiesiskās atbildības apdrošināšanu (būvdarbu veicēja un atbildīgo būvspeciālistu apdrošināšanas polises);

54.2.4. Valsts kultūras pieminekļu aizsardzības inspekcijas atļaujas saņemšanu, ja būvdarbi paredzēti valsts aizsargājamā kultūras piemineklī vai tā aizsardzības zonā, ja to paredz normatīvie akti;

54.2.5. citiem dokumentiem, ja to paredz normatīvie akti;

54.3. termiņus būvatļaujas nosacījumu izpildei.

55. Būvvalde, izvērtējot būvniecības ieceres dokumentus un būvniecības iesniegumā norādīto informāciju, būvatļaujas projektēšanas nosacījumos var noteikt mazāku izstrādājamo un būvvaldē iesniedzamo būvprojekta daļu (sadaļu) apjomu kā noteikts otrās grupas ēkas būvprojektam gadījumā, ja tiek būvēta, atjaunota, pārbūvēta viena vai divu dzīvokļu dzīvojamā ēka un tās palīgēkas, kā arī lauku saimniecību nedzīvojamās ēkas.

56. Būvatļaujā iekļautie nosacījumi būvdarbu uzsākšanai jāizpilda divu gadu laikā no atzīmes veikšanas būvatļaujā par projektēšanas nosacījumu izpildi.

57. Paskaidrojuma rakstā, paskaidrojuma rakstā ēkas nojaukšanai, paskaidrojuma rakstā ēkas konservācijai, apliecinājuma kartē iekļauj būvdarbu uzsākšanas nosacījumu, ietverot prasību par informācijas sniegšanu par būvdarbu veicēju.

58. Ēkas fasādes apliecinājuma kartē iekļauj būvdarbu uzsākšanas nosacījumus, ietverot prasības:

58.1. iesniedzamajiem dokumentiem atbildīgajiem būvspeciālistiem (saistību raksti);

58.2. reģistrēšanai iesniedzamajiem dokumentiem ēkas būvdarbu procesu fiksēšanai (būvdarbu žurnāls, būvuzraudzības plāns);

58.3. iesniedzamajiem dokumentiem par civiltiesiskās atbildības apdrošināšanu (būvdarbu veicēja un atbildīgo būvspeciālistu apdrošināšanas polises);

58.4. citiem dokumentiem, ja to paredz normatīvie akti.

**5. Sabiedrības informēšana**

59. Par saņemto būvatļauju, pasūtītājs informē sabiedrību Būvniecības likuma 14. panta septītajā daļā noteiktajā termiņā, izvietojot būvtāfeli (ne mazāku kā A1 formātā no izturīga materiāla pret apkārtējo vidi) zemes gabalā, kurā atļauta būvniecība, šādos gadījumos par:

59.1. otrās grupas ēkas jaunu būvniecību vai novietošanu, izņemot viena vai divu dzīvokļa dzīvojamu ēku vai tās palīgēku, kas atrodas ārpus Baltijas jūras un Rīgas jūras līča krasta kāpu aizsargjoslas, kultūrvēsturiskā pieminekļa teritorijas vai aizsardzības zonas, vai īpaši aizsargājamās dabas teritorijas;

59.2. otrās grupas ēkas pārbūvi, izņemot viena vai divu dzīvokļa dzīvojamo ēku vai tās palīgēku, ja netiek mainīts lietošanas veids uz kādu no nedzīvojamo ēku lietošanas veidu;

59.3. trešās grupas ēkas jaunu būvniecību, novietošanu vai pārbūvi.

60. Būvtāfeli izvieto uz laiku, kas nav īsāks par būvatļaujas apstrīdēšanas laiku.

61. Būvtāfeli pilsētās un ciemos novieto vērstu pret publisku vietu, bet ārpus pilsētām un ciemiem – vērstu pret autoceļu, un tajā norāda šādas ziņas:

61.1. būvniecības iecere (būvniecības veids un adrese);

61.2. pasūtītājs (fiziskās personas vārds, uzvārds vai juridiskās personas nosaukums, adrese, reģistrācijas numurs);

61.3. būvprojekta izstrādātājs (fiziskās personas vārds, uzvārds, sertifikāta Nr. vai juridiskās personas nosaukums, adrese, reģistrācijas numurs);

61.4. būvniecības ieceres plāns ar ēkas novietni, bet trešās grupas publiskajām ēkām papildus būvniecības ieceres vizualizācija vides kontekstā;

61.5. informāciju par būvatļaujas spēkā stāšanās laiku, lēmuma pieņemšanas datumu un numuru.

**6. Projektēšana**

**6.1. Būvprojekta izstrādāšana un tā sastāvs**

62. Saņemot būvatļauju, pasūtītājs organizē būvatļaujas projektēšanas nosacījumu izpildi. Nepieciešamos tehniskos vai īpašos noteikumos pieprasa attiecīgajām institūcijām, ja tie nav saņemti izstrādājot būvprojektu minimālā sastāvā.

63. Būvprojektu izstrādā latviešu valodā. Pēc pasūtītāja vēlēšanās būvprojekta tekstuālo daļu var tulkot svešvalodā. Svešvalodā izstrādātā būvprojekta tekstuālā daļa tulkojama latviešu valodā.

64. Būvprojekta izstrādātājs izstrādā būvprojektu tādā apjomā kāds ir noteikts šajos noteikumos un nepieciešams būvniecības ieceres realizācijai, kā arī norādīts būvatļaujā.

65.Saskaņojot ar būvvaldi, būvprojektu var izstrādāt piemērojot Eiropas Savienības dalībvalstu nacionālo standartu un būvnormatīvu tehniskās prasības. Nav pieļaujama vienlaikus vairāku Eiropas Savienības dalībvalstu nacionālo standartu vai būvnormatīvu piemērošana viena konstruktīvā elementa vai vienas inženiertehniskās sistēmas projektēšanā viena objekta būvprojektā.

66. Būvprojektu, kuru izstrādi un īstenošanu Latvijas Republikas teritorijā vismaz 40% apmērā finansē starptautiskās finanšu institūcijas, Eiropas savienība vai tās dalībvalstis (ja attiecīgās investīcijas nav jāatmaksā), var izstrādāt, piemērojot investētāja būvnormatīvus, ja tie nav pretrunā ar Eiropas standartizācijas organizācijas standartiem. Uz minēto būvprojektu un to īstenošanu attiecas pārējās [Būvniecības likumā](http://likumi.lv/doc.php?id=36531) un šajos noteikumos noteiktās prasības. Piemērojot investētāja būvnormatīvus, tie nedrīkst pazemināt nacionālajos normatīvajos aktos ēkai noteiktās būtiskās prasības.

67. Būvprojekta vadītājs uz būvprojekta titullapas un būvprojekta ģenerālplāna lapas, kurā ir arī būvobjektu raksturojošie galvenie rādītāji, paraksta apliecinājumu par to, ka būvprojektā ir iekļautas un izstrādātas visas nepieciešamās daļas atbilstoši būvatļaujā ietvertajiem nosacījumiem (9. pielikums).

68. Būvprojekta risinājumu atbilstību tehniskajiem vai īpašajiem noteikumiem un būvnormatīvu prasībām var apliecināt viens būvspeciālists attiecīgajā būvprojektēšanas jomā (nepiesaistot citus būvspeciālistus), ja tiek būvēta, novietota, pārbūvēta, atjaunota vai nojaukta šo noteikumu 107. punktā noteiktās ēkas un tai nav izvirzītas īpašas prasības teritorijas izmantošanas un apbūves noteikumos. Būvspeciālists ir atbildīgs par būvprojektu kopumā un tā atbilstību būvniecību reglamentējošajiem normatīvajiem aktiem.

69. Būvprojekta daļas vadītājs uz attiecīgās būvprojekta daļas galvenās rasējuma lapas (vispārīgie rādītāji) paraksta apliecinājumu par būvprojekta daļas risinājumu atbilstību Latvijas būvnormatīvu un citu normatīvo aktu, kā arī tehnisko vai īpašo noteikumu prasībām (9. pielikums). Ja būvprojektu izstrādā, piemērojot Eiropas Savienības dalībvalstu nacionālo standartu un būvnormatīvu tehniskās prasības, būvprojekta daļas vadītājs uz attiecīgās būvprojekta daļas galvenās rasējuma lapas (vispārīgie rādītāji) paraksta apliecinājumu par būvprojekta daļas risinājumu atbilstību Latvijas būvnormatīvu un citu normatīvo aktu un Eiropas Savienības dalībvalstu nacionālo standartu un būvnormatīvu tehniskajām, kā arī tehnisko vai īpašo noteikumu prasībām (9. pielikums). Būvprojekta visu daļu vispārīgo rādītāju lapas paraksta būvprojekta vadītājs.

70. Atsevišķas būvprojekta daļas, rasējumu un teksta tehniskais izstrādātājs paraksta katru izstrādāto rasējuma lapu vai teksta sadaļu. Ja izstrādātājam nav attiecīgā sertifikāta, rasējuma lapas, paraksta arī attiecīgās daļas vai būvprojekta vadītājs, kas tās pārbaudījis.

71. Otrās grupas ēkas būvprojektam (izņemot nojaukšanas gadījumā) ir šādas sastāvdaļas:

71.1. vispārīgā daļa:

71.1.1. būvprojektēšanas uzsākšanai nepieciešamie dokumenti;

71.1.2. zemes gabala inženierizpētes dokumenti atbilstoši vispārīgajos būvnoteikumos noteiktajos gadījumos;

71.1.3. skaidrojošs apraksts, kurā norādīta vispārīga informācija par ēkas tehniskajiem rādītājiem, ēkas galveno lietošanas veidu atbilstoši būvju klasifikācijai, vides pieejamības un ugunsdrošības pasākumu risinājumiem;

71.2. arhitektūras daļa:

71.2.1. vispārīgie rādītāji;

71.2.2. teritorijas sadaļa:

71.2.2.1. būvprojekta ģenerālplāns atbilstošā vizuāli uztveramā mērogā (M 1:250; M 1:500; M 1:1000) uz topogrāfiskā plāna;

71.2.2.2. savietotais projektēto inženiertīklu plāns atbilstošā vizuāli uztveramā mērogā (M 1:250; M 1:500; M 1:1000) uz topogrāfiskā plāna;

71.2.2.3. teritorijas vertikālais plānojums;

71.2.2.4. labiekārtojuma un apstādījumu plāns (izņemot viena vai divu dzīvokļu dzīvojamām ēkām un to palīgēkām);

71.2.2.5. transporta un gājēju kustības organizācijas shēma (izņemot viena vai divu dzīvokļu dzīvojamām ēkām un to palīgēkām);

71.2.3. arhitektūras sadaļa:

71.2.3.1. ēkas jumta un stāvu plāni ar telpu izmēriem un sadalījumu telpu grupās un telpu grupu lietošanas veidu eksplikāciju, bet visām telpu grupām ar publisku funkciju un viena vai divu dzīvokļu dzīvojamām ēkām, ja tajās ir telpas ar atšķirīgu izmantošanu atbilstoši būvju klasifikācijai,  papildus – telpu nosaukumus;

71.2.3.2. ēkas fasādes ar augstuma atzīmēm;

71.2.3.3. raksturīgie griezumi ar augstuma atzīmēm;

71.2.3.4. tehnisko iekārtu izvietojums (publiskām ēkām);

71.2.3.5. būvizstrādājumu specifikācijas;

71.3. inženierrisinājumu daļa:

71.3.1. būvkonstrukcijas (pamati, pārsegumi, jumts un citas slodzi nesošas konstrukcijas);

71.3.2. ēkai nepieciešamie inženiertīkli (ūdensapgāde un kanalizācija; apkure, vēdināšana un gaisa kondicionēšana; elektroapgāde; siltumapgāde; gāzes apgāde; elektronisko sakaru tīkli, drošības sistēmas) un to risinājumi (pieslēguma shēmas, specifikācijas, griezumi);

71.3.3. citi inženierrisinājumi, ja tādi nepieciešami;

71.3.4. vides aizsardzības pasākumi;

71.3.5. būvizstrādājumu specifikācijas;

71.4. darbu organizēšanas projekts;

71.5. ēkas energoefektivitātes novērtējums aprēķinātajai energoefektivitātei, ja to nosaka Ēku energoefektivitātes likums.

72. Trešās grupas ēkas būvprojektam (izņemot nojaukšanas gadījumā) ir šādas sastāvdaļas:

72.1. vispārīgā daļa:

72.1.1. būvprojektēšanas uzsākšanai nepieciešamie dokumenti;

72.1.2. zemes gabala inženierizpētes dokumenti atbilstoši vispārīgajos būvnoteikumos noteiktajos gadījumos;

72.1.3. skaidrojošs apraksts, kurā norādīta vispārīga informācija par ēkas tehniskajiem rādītājiem, ēkas galveno lietošanas veidu atbilstoši būvju klasifikācijai un vides pieejamības risinājumiem;

72.2. arhitektūras daļa:

72.2.1. vispārīgie rādītāji;

72.2.2. teritorijas sadaļa:

72.2.2.1. būvprojekta ģenerālplāns atbilstošā vizuāli uztveramā mērogā (M 1:250; M 1:500; M 1:1000) uz topogrāfiskā plāna;

72.2.2.2. savietotais projektēto inženiertīklu plāns atbilstošā vizuāli uztveramā mērogā (M 1:250; M 1:500; M 1:1000) uz topogrāfiskā plāna;

72.2.2.3. teritorijas vertikālais plānojums;

72.2.2.4. labiekārtojuma un apstādījumu plāns;

72.2.2.5. transporta un gājēju kustības organizācijas shēma;

72.2.3. arhitektūras sadaļa:

72.2.3.1 ēkas jumta un stāvu plāni ar telpu izmēriem un sadalījumu telpu grupās un telpu grupu lietošanas veidu eksplikāciju, bet visām telpu grupām ar publisku funkciju un viena vai divu dzīvokļu dzīvojamām ēkām, ja tajās ir telpas ar atšķirīgu izmantošanu atbilstoši būvju klasifikācijai,  papildus – telpu nosaukumus;

72.2.3.2. ēkas fasādes ar būtisko elementu (t.sk. dekoratīvo) augstumu atzīmēm, norādēm par fasādes apdares būvizstrādājumiem, dekoratīvajām un konstruktīvajām detaļām, tehnisko iekārtu un atvērumu izvietojumu;

72.2.3.3. raksturīgie griezumi ar esošā un/vai plānotā reljefa, grīdu un galveno būvelementu – ārsienu ailu, parapetu, dzegu, koru, jumtu, kāpņu laukumu u.c.- augstuma atzīmēm, augstumu izmēriem no grīdas līdz griestiem, t.sk. iekārtiem, ārējo norobežojošo un starpstāvu pārsegumu konstrukciju slāņu aprakstu;

72.2.3.4. tehnisko iekārtu izvietojums (publiskām un ražošanas ēkām);

72.2.3.5. būvizstrādājumu specifikācijas;

72.2.3.6. galveno ēkas detaļu mezglu risinājumi (cokola, jumta, pārsegumu, logu, durvju pieslēgumu mezgli).

72.3. inženierrisinājumu daļa:

72.3.1. būvkonstrukcijas (pamati, pārsegumi, jumts un citas slodzi nesošas konstrukcijas) ar konstrukciju būtiskāko slodžu uzņemšanas mezglu detalizāciju:

72.3.1.1. būvkonstrukciju detalizēta aprēķinu atskaite, kurā ir dotas visas slodzes, slodžu shēmas un kopējais aprēķina modelis;

72.3.1.2. grafiskā daļa, kas ietver sekojošo konstrukciju plānus, griezumus, izklājumus un mezglus;

72.3.2. ēkai nepieciešamie inženiertīkli (ūdensapgāde un kanalizācija; apkure, vēdināšana un gaisa kondicionēšana; elektroapgāde; siltumapgāde; gāzes apgāde; elektronisko sakaru tīkli, drošības sistēmas), to risinājumi (pieslēguma shēmas, specifikācijas, griezumi) un inženiertīklu patēriņu aprēķini, slodzes un aksonometriskās shēmas;

72.3.3. citi inženierrisinājumi;

72.3.4. vides aizsardzības pasākumi;

72.3.5. būvizstrādājumu specifikācijas;

72.4. darbu organizēšanas projekts;

72.5. ugunsdrošības pasākumu pārskats:

72.5.1. apraksts, kas ietver ēkas ugunsdrošības raksturlielumus, ugunsslodzi – ražošanas un noliktavu ēkām;

72.5.2. ģenerālplāna ugunsdrošības risinājumi (ēku un inženierbūvju izvietošana, ārējo ugunsdzēsības inženiertīklu izbūve, ugunsdzēsības un glābšanas darbu nodrošināšana);

72.5.3. ugunsdrošības prasības būvkonstrukcijām un plānošanas risinājumiem (piemēram, ugunsbīstamības risku izvērtēšana un ugunsbīstamo zonu apraksts, ēku un inženierbūvju ugunsnoturības pakāpes, prasības nesošām un norobežojošām būvkonstrukcijām, to ugunsizturības robežas un ugunsreakcijas klases, prasības būvkonstrukciju apdarei, telpu ugunsslodze, dūmu aizsardzības risinājumi, prasības pret uguns un dūmu izplatīšanos ugunsgrēka gadījumā, speciālie ugunsdrošības pasākumi, ņemot vērā ēku un inženierbūvju īpatnības);

72.5.4. evakuācijas nodrošināšanas risinājumi;

72.5.5. sprādziena aizsardzības risinājumi (telpās ar sprādzienbīstamu vidi);

72.5.6. ugunsaizsardzības sistēmas risinājumi (ugunsgrēka atklāšanas un trauksmes signalizācijas sistēma, stacionāra ugunsdzēsības sistēma, ugunsgrēka izziņošanas sistēma, dūmu un karstuma kontroles sistēmas);

72.5.7. nepārtrauktas elektroapgādes nodrošināšana ugunsaizsardzības sistēmām, avārijas un evakuācijas apgaismojumam;

72.5.8. paredzētie inženiertehnisko sistēmu ugunsdrošības risinājumi;

72.5.9. manuālās (primārās) ugunsdzēsības iekārtas (telpu nodrošināšana ar ugunsdzēsības aparātiem (aprēķins) un citu ugunsdrošības aprīkojumu);

72.5.10. īpašie ugunsdrošības pasākumi ekspluatācijas stadijā;

72.6. ēkas energoefektivitātes novērtējums aprēķinātajai energoefektivitātei, ja to nosaka Ēku energoefektivitātes likums;

72.7. būvprojekta ekspertīze.

73. Otrās vai trešās grupas rūpnieciskās ražošanas (arī ēdināšanas uzņēmumiem) un noliktavu ēkām, ja zināms konkrēts ražošanas process, papildus būvprojektā ietver tehnoloģisko daļu:

73.1. ražošanas procesu tehnoloģiskās shēmas;

73.2. iekārtu izvietojumu, shēmas, aprakstus un slodzes uz nesošām konstrukcijām, to radītās vibrācijas un trokšņus;

73.3. ražošanas procesa tehniskos noteikumus vai aprakstus.

74. Publisko tiesību juridiskās personas, Eiropas Savienības politiku instrumentu vai citas ārvalstu finanšu palīdzības līdzekļiem finansētām otrās vai trešās grupas ēkām papildus būvprojektā ietver ekonomisko daļu:

74.1. iekārtu, konstrukciju un būvizstrādājumu kopsavilkumu;

74.2. būvdarbu apjomus;

74.3. izmaksu aprēķinu (tāmi).

75. Otrās vai trešās grupas ēkas nojaukšanas būvprojektam ir šādas sastāvdaļas:

75.1. vispārīgā daļa:

75.1.1. būvprojektēšanas uzsākšanai nepieciešamie dokumenti;

75.1.2. skaidrojošs apraksts, kurā norādīta vispārīga informācija par ēkas tehniskajiem rādītājiem, ēkas inženiertīklu atslēgšanu, darbu organizēšanu, vides aizsardzības pasākumiem, teritorijas sakārtošanu pēc nojaukšanas darbu pabeigšanas.

75.2. arhitektūras daļa:

75.2.1. vispārīgie rādītāji;

75.2.2. teritorijas sadaļa:

75.2.2.1. būvprojekta ģenerālplāns atbilstošā vizuāli uztveramā mērogā (M 1:250; M 1:500; M 1:1000) uz topogrāfiskā plāna ar nojaucamo ēku un demontējamiem inženiertīkliem;

75.2.2.2. teritorijas vertikālais plānojums;

75.2.2.3. labiekārtojuma un apstādījumu plāns, ja paredzēts labiekārtot teritoriju;

75.3. ēkai demontējamie inženiertīkli (ūdensapgāde un kanalizācija; apkure, vēdināšana un gaisa kondicionēšana; elektroapgāde; siltumapgāde; gāzes apgāde; elektronisko sakaru tīkli, drošības sistēmas) un to risinājumi (atslēguma shēmas, specifikācijas, griezumi);

75.4. darbu organizēšanas projekts.

**6.2. Darbu organizēšanas projekta saturs**

76. Darbu organizēšanas projektu izstrādā visam būvdarbu apjomam (būvprojektam) un tam ir šādas sastāvdaļas:

76.1. būvdarbu kalendāra plāns (ja to pieprasa pasūtītājs);

76.2. būvdarbu ģenerālplāns;

76.3. darba aizsardzības plāns (to var izstrādāt arī kā patstāvīgu dokumentu);

76.4. skaidrojošs apraksts;

76.5. montāžas slodžu shēmas būvniecības laikā un to ietekme uz nesošām konstrukcijām un blakus esošajām ēkām.

77. Būvdarbu ģenerālplānu izstrādā atsevišķiem būvniecības posmiem. Būvdarbu ģenerālplānos atzīmē jaunceļamās, esošās un nojaucamās ēkas, pagaidu būves, pastāvīgos un pagaidu ceļus, būvmašīnu, arī montāžas celtņu izvietojumu un pārvietošanās ceļus, reperus un piesaistu asu nostiprināšanas vietas, inženiertīklus (elektroenerģijas, ūdens, siltuma un citu resursu inženiertīklus), norādot tām pastāvīgās un pagaidu pieslēgšanās vietas, kā arī būvizstrādājumu un konstrukciju nokraušanas laukumus.

78. Ja ar būvdarbiem saistīts ražošanas process paredzēts arī ārpus būvlaukuma, ieteicams sastādīt situācijas plānu, kurā norādīti visi materiāltehniskās apgādes un palīgražošanas objekti.

79. Skaidrojošajā aprakstā raksturojami vispārējie un speciālie būvniecības apstākļi, iespējamie sarežģījumi un īpatnības, pamatojams būvdarbu kopējais ilgums, kā arī norādāmi svarīgākie vides aizsardzības pasākumi un ieteikumi kvalitātes kontroles un nodrošināšanas organizēšanai būvlaukumā.

80. Izstrādājot būvprojektus ekspluatācijā esošo ēku pārbūvei vai atjaunošanai, kas jāveic nepārtraucot to pamatfunkciju izpildi, darbu organizēšanas projektā papildus norāda:

80.1. kādi darbi un kādā secībā veicami, nepārtraucot ēkas pamatfunkciju, un kādi darbi, kādā secībā un kādos termiņos – plānotos pamatfunkciju izpildes pārtraukumos;

80.2. būvdarbu ģenerālplānos – ekspluatācijā esošās ēkas, arī inženiertīkli un ceļi, kuru funkcionēšana pārbūves laikā netiek pārtraukta, kā arī ēkas un inženiertīkli, kuru funkcionēšana tiek pārtraukta uz laiku vai pilnīgi;

80.3. skaidrojošajā aprakstā – sadarbība starp būvdarbu veicēju un pārbūvējamās vai atjaunojamās ēkas īpašnieku, kā arī pasākumi, kas nodrošina netraucētu ēkas pamatfunkciju izpildi un pārbūves vai atjaunošanas darbu veikšanu;

80.4. būvizstrādājumu un demontāžas materiālu pagaidu nokraušanas vietas un to maksimāli pieļaujamais svars uz pārseguma, jumta vai citām nesošām konstrukcijām;

80.5. montāžas slodžu shēmas pārbūves laikā un to ietekme uz nesošām konstrukcijām un blakus esošām ēkām.

**6.3. Būvprojekta atkāpju saskaņošana**

81. Ja inženiertīklu pieslēgšanās vai to šķērsošanas tehniskās prasības vai tehnisko vai īpašo noteikumu prasības nevar izpildīt, būvprojekta tehniskie risinājumi saskaņojami institūcijās, kas noteikušas attiecīgās prasības. Atkāpes no inženiertīklu pieslēgšanās vai to šķērsošanas tehniskajām prasībām vai tehniskajiem vai īpašajiem noteikumiem saskaņojamas būvatļaujas projektēšanas nosacījumu izpildes laikā. Atzīmi par saskaņojumu izdara uz būvprojekta ģenerālplāna vai atbilstoši izmaina tehniskos risinājumus. Par inženiertīklu pieslēgšanās vai to šķērsošanas tehnisko prasību atkāpju saskaņošanu attiecīgās institūcijas var iekasēt samaksu atbilstoši iestādes apstiprinātajam cenrādim.

82. Ja būvniecību regulējošo normatīvo aktus tehniskās prasības nevar izpildīt, Būvniecības likuma 9. panta trešās daļas noteiktajos gadījumos tās pieļaujams saskaņot ar attiecīgajām valsts un pašvaldību institūcijām. Saskaņošana veicama būvatļaujas projektēšanas nosacījumu izpildes laikā. Atzīmi par saskaņojumu izdara uz būvprojekta ģenerālplāna.

**6.4. Būvprojekta ekspertīze**

83. Trešās grupas ēkas būvprojekta ekspertīzi veic, lai izvērtētu projektētās ēkas atbilstību prasībām ēkas mehāniskajai stiprībai un stabilitātei, ugunsdrošības, lietošanas drošības un vides pieejamības prasībām:

83.1. arhitektūras daļai;

83.2. būvkonstrukciju sadaļai;

83.3. ekonomiskajai daļai – būvprojektiem, kuru izstrādi un īstenošanu finansē publisko tiesību juridiskās personas, Eiropas Savienības politiku instrumentu vai citas ārvalstu finanšu palīdzības līdzekļu finansējums – izvērtējot būvizstrādājumu izvēles ekonomisko pamatojumu saskaņā ar projektēšanas uzdevumu, kā arī izmaksās iekļauto darba pozīciju pietiekamību;

83.4. ugunsdrošības pasākumu pārskatam, kā arī citu būvprojekta sadaļu ugunsdrošības risinājumiem;

83.5 darba organizēšanas projektam;

83.6. energoefektivitātes novērtējumam aprēķinātajai energoefektivitātei, ja tā nepieciešamību nosaka Ēku energoefektivitātes likums.

84. Ja risināmi strīdus jautājumi starp būvniecības dalībniekiem par būvprojekta atbilstību normatīvajiem aktiem un tehniskajos vai īpašajos noteikumos noteiktajām prasībām, būvprojekta ekspertīze veicama par tām būvprojekta daļām vai sadaļām, par kurām būvniecības dalībniekiem pastāv strīds.

85. Būvprojekta ekspertīzes atzinumu pasūtītājs pievieno būvprojekta dokumentācijai.

**6.5. Būvprojekta saskaņošana un izskatīšana**

86. Izstrādāto būvprojektu saskaņo pasūtītājs un citas personas atbilstoši būvatļaujā ietvertajiem projektēšanas nosacījumiem.

87. Izstrādātā būvprojekta oriģinālu trijos eksemplāros (ar atbildīgo vadītāju un pasūtītāja oriģināliem parakstiem, saskaņojumiem un zīmogu nospiedumiem uz būvobjekta ģenerālplāna), bet Būvniecības likuma 6.1 panta pirmās daļas 1. punktā minētajos gadījumos – četros eksemplāros, un, ja nepieciešams, būvprojekta ekspertīzes atzinumu iesniedz būvvaldē būvatļaujas projektēšanas nosacījumu izpildes termiņa laikā. Noteiktais dokumentu eksemplāru skaits neattiecas, ja dokuments ir sagatavots un iesniegts elektroniski.

88. Būvvalde izvērtē izstrādāto būvprojektu atbilstoši būvatļaujā ietvertajiem projektēšanas nosacījumiem un nepieciešamo tehnisko risinājumu esību, kā arī pārliecinās par normatīvajos aktos noteikto prasību ievērošanu.

89. Ja izpildīti visi projektēšanas nosacījumi, būvvalde Būvniecības likuma 12. panta piektajā daļā noteiktajā termiņā izdari atzīmi būvatļaujā par projektēšanas nosacījumu izpildi. Pēc atzīmes veikšanas būvatļaujā būvprojekta viens eksemplārs glabājas būvvaldē.

90. Ja būvvalde konstatē, ka nav izpildīti visi projektēšanas nosacījumi vai nav saņemti visi nepieciešamie saskaņojumi no trešajām personām, tā uzdod pasūtītājam pārstrādāt būvprojektu vai saņemt iztrūkstošos saskaņojumus. Izskatītā būvprojekta viens eksemplārs glabājas būvvaldē.

91. Pēc būvvaldes konstatēto trūkumu novēršanas pasūtītājs atkārtoti iesniedz būvprojektu izvērtēšanai būvvaldei būvatļaujas projektēšanas nosacījumu izpildes termiņa laikā.

92. Pēc būvatļaujā ietverto projektēšanas nosacījumu izpildīšanas pasūtītājs iesniedz būvvaldē būvdarbu uzsākšanai nepieciešamos dokumentus.

**7. Būvdarbi**

93. Izpildot būvatļaujā iekļautos būvdarbu uzsākšanas nosacījumus un pasūtītājam iesniedzot būvvaldē tajā norādītos dokumentus, būvvalde Būvniecības likuma 12. panta piektajā daļā noteiktajā termiņā:

93.1. izdari atzīmi būvatļaujā par būvdarbu uzsākšanas nosacījumu izpildi;

93.2. būvatļaujā norāda pasūtītāja pieprasīto būvdarbu veikšanas ilgumu, kas atbilst būvdarbu veicēja civiltiesiskās atbildības apdrošināšanas termiņam;

93.3. būvatļaujā norāda maksimālo būvdarbu veikšanas ilgumu, atbilstoši vispārīgajos būvnoteikumos noteiktajam, līdz kuram iespējams pagarināt būvatļauju (būvdarbu veikšanu) un līdz kuram ēka būtu nododama ekspluatācijā;

93.4. būvatļaujai pievieno pielikumu (10. pielikums), kurā norāda būvdarbu veicēju un pieaicinātos būvspeciālistus.

94. Būvvalde var pagarināt būvdarbu veikšanas ilgumu pēc šo noteikumu 96. vai 97. punktā minēto nosacījumu izpildes.

95. Ja ēka, kurai veikts ietekmes uz vidi novērtējums atbilstoši likumam „Par ietekmes uz vidi novērtējumu”, nav nodota ekspluatācijā noteiktajā termiņā, pasūtītājam likumā „[Par ietekmes uz vidi novērtējumu](http://likumi.lv/doc.php?id=51522)” noteiktajā kārtībā jāveic sākotnējais ietekmes uz vidi izvērtējums, ja ir mainījušies faktiskie un tiesiskie apstākļi, uz kuru pamata tika uzsākta būvniecība. Ja ir mainījušies faktiskie vai tiesiskie apstākļi, būvvalde var pieņemt lēmumu par pašvaldības teritorijas izmantošanas un apbūves noteikumiem neatbilstošas ēkas vai tās daļas nojaukšanu.

96. Ja saskaņā ar šo noteikumu 95. punktu ir veikta atkārtota būvniecības ieceres izvērtēšana, būvatļauju (būvdarbu veikšanu) pagarina uz būvvaldes noteikto laiku, bet ne ilgāk kā uz trīs gadiem, ja būvvaldē ir uzrādīta aktuāla ēkas kadastrālās uzmērīšanas lieta un iesniegts izpildmērījuma plānu par ēkas novietni un tai izbūvētiem ārējiem inženiertīkliem, kā arī uz pieprasīto pagarinājuma termiņu būvdarbu veicēja civiltiesiskās atbildības apdrošināšanas polises kopija. Ja ēka minētajā termiņā netiek nodota ekspluatācijā un ir mainījušies faktiskie vai tiesiskie apstākļi, uz kuru pamata tika uzsākta būvniecība, būvvalde var pieņemt lēmumu par pašvaldības teritorijas izmantošanas un apbūves noteikumiem neatbilstošas ēkas vai tās daļas nojaukšanu.

97. Ja ēka, kurai nav veikts ietekmes uz vidi novērtējums atbilstoši likumam „Par ietekmes uz vidi novērtējumu”, vai tās kārta (ja ēku paredzēts īstenot pa kārtām) nav nodota ekspluatācijā noteiktajā termiņā, būvatļauju pagarina uz pasūtītāja pieprasīto laiku, ja būvvaldē ir uzrādīta aktuāla ēkas kadastrālās uzmērīšanas lieta un iesniegts ēkas novietnes un tai izbūvēto ārējo inženiertīklu izpildmērījuma plāns, kā arī uz pieprasīto pagarinājuma termiņu būvdarbu veicēja civiltiesiskās atbildības apdrošināšanas polises kopija.

98. Ja būvdarbu laikā rodas nepieciešamība paredzēt citādus risinājumus, nekā tas paredzēts būvprojektā, to īstenošana pieļaujama pēc būvprojekta izmaiņu veikšanas, ja tie attiecas uz Būvniecības likuma 17. panta 21 daļā minētajiem gadījumiem vai vispārīgajos būvnoteikumos noteikto. Būvniecības likuma 17. panta 21 daļā minētajos gadījumos izmainītās būvprojekta daļas un dokumentus, kas pamatoto izmaiņu nepieciešamību, kā arī Valsts kultūras pieminekļu aizsardzības inspekcija, ja ēka ir valsts aizsargājams kultūras piemineklis, iesniedz būvvaldē saskaņošanai.

99. Būvdarbu veicējs un pieaicinātie būvspeciālisti var mainīties būvdarbu laikā, par to informējot būvvaldi un iesniedzot jaunā būvdarbu veicēja civiltiesiskās atbildības obligātās apdrošināšanas polises kopiju vai jauno būvspeciālistu saistību rakstus un jauno būvspeciālistu profesionālās civiltiesiskās atbildības apdrošināšanas polises kopijas. Jaunais būvdarbu veicējs vai jaunie pieaicinātie būvspeciālisti ir tiesīgs uzsāk pienākumu izpildi būvlaukumā ar jauna būvatļaujas pielikuma (10. pielikums) izdošanas brīdi.

100. Izpildot ēkas fasādes apliecinājuma kartē iekļautos būvdarbu uzsākšanas nosacījumus, pasūtītājs iesniedz būvvaldē tajā norādītos dokumentus. Būvvalde Būvniecības likuma 12. panta piektajā daļā noteiktajā termiņā izdara atzīmi par būvdarbu uzsākšanas nosacījumu izpildi.

**7.1. Būvdarbu organizēšana**

101. Būvdarbu sagatavošanu un būvdarbus var veikt būvdarbu veicējs vai šajos noteikumos noteiktos gadījumos – būvētājs.

102. Pasūtītāja un būvdarbu veicēja savstarpējās saistības nosaka atbilstoši šiem noteikumiem, Latvijas būvnormatīviem un tiesību aktiem noslēgtais līgums par būvdarbu veikšanu, kurā minēti arī būvdarbu sagatavošanas darbi.

103. Pasūtītājs saņem ar būvdarbu veikšanu saistītās atļaujas un pirms būvdarbu uzsākšanas:

103.1. izsniedz būvdarbu veicējam būvatļauju ar atzīmi par būvdarbu uzsākšanai izvirzīto nosacījumu izpildi (kopija) un būvprojektu;

103.2. norīko vienu vai vairākus darba aizsardzības koordinatorus, ja būvdarbus veiks vairāk nekā viens būvdarbu veicējs, atbilstoši darba aizsardzības normatīvo aktu noteiktajām prasībām.

104. Būvdarbu veicējs nodarbina vienu vai vairākus darba aizsardzības speciālistus vai piesaista kompetento speciālistu vai institūciju atbilstoši darba aizsardzības normatīvo aktu noteiktajām prasībām.

105. Ja būvdarbu veicējs noslēdzis būvdarbu līgumus ar atsevišķu būvdarbu veicējiem, viņš izsniedz būvatļaujas kopiju katram atsevišķu būvdarbu veicējam.

106. Ja būvdarbus veic būvētājs, viņš uzņemas būvdarbu veicēja vai atbildīgā būvdarbu vadītāja pienākumus.

107. Būvētājam būvdarbu veikšanai nav nepieciešamas pastāvīgas prakses tiesības arhitektūras vai būvniecības jomā šādos gadījumos, ja:

107.1. viņš savām vajadzībām būvē, novieto, pārbūvē, atjauno, konservē vai nojauc pirmās grupas ēku vai tās daļu vai otrās grupas viena dzīvokļu dzīvojamo ēku vai tās daļu un palīgēkas, kā arī lauku saimniecību nedzīvojamās ēkas, kas nav augstāks par diviem stāviem un kuras apbūves laukums nav lielāks par 400 m2 un būvtilpums – par 2000 m3;

107.2. viņš savām vajadzībām veic vienkāršoto atjaunošanu;

107.3. viņš savai pirmās grupas ēkai vai tās daļai vai otrās grupas viena dzīvokļu dzīvojamo ēkai vai tās daļai un palīgēkām, kā arī lauku saimniecību nedzīvojamās ēkā veic vienkāršotu fasādes atjaunošanu.

**7.2. Būvdarbu sagatavošana**

108. Būvdarbu sagatavošana uzsākama tikai pēc tam, kad saņemtā būvatļauja kļuvusi neapstrīdama un izpildīti būvatļaujā ietvertie nosacījumi.

109. Būvdarbu sagatavošanas procesā veicami nepieciešamie organizatoriskie pasākumi, kā arī darbi būvlaukumā un ārpus tā, lai nodrošinātu būvdarbu sekmīgu norisi un visu būvdarbu dalībnieku saskaņotu darbību.

110. Būvdarbu veicējs, saņemot būvprojektu, pārliecinās par papildus detalizētāku rasējumu nepieciešamību. Ja būvdarbu veicējs nav pieprasījis papildus detalizētāku rasējumu izstrādi, būvdarbu veicējs ir atbildīgs par iespējamām sekām. Detalizētākus rasējumus var izstrādāt arī būvdarbu gaitā un tie saskaņojami ar būvprojekta izstrādātāju un pasūtītāju.

111. Kad nospraustas galvenās būvasis, bet būvdarbi vēl nav uzsākti, galvenais būvdarbu veicējs veic visus būvniecības ieceres teritorijas aizsardzības darbus pret nelabvēlīgām dabas un ģeoloģiskām parādībām (piemēram, applūšanu, noslīdeņiem), kas paredzēti šo noteikumu [114. punktā](http://likumi.lv/doc.php?id=42807#p135) minētajā darbu veikšanas projektā. Būvasu nospraušanas aktu pasūtītājs septiņu dienu laikā, skaitot no šī akta parakstīšanas, iesniedz būvvaldē.

112. Pirms būvdarbu uzsākšanas esošās apbūves apstākļos galvenais būvdarbu veicējs iezīmē un norobežo bīstamās zonas, nosprauž esošo pazemes inženiertīklus un citu būvju asis vai iezīmē to robežas, kā arī nodrošina transportam un gājējiem drošu pārvietošanos un pieeju esošajām ēkām un infrastruktūras objektiem. Minētie pasākumi darbu veikšanas projektā saskaņojami ar skarto inženiertīklu un ēku īpašniekiem.

**7.3. Būvdarbu veikšanas dokumentācija**

113. Būvdarbi organizējami un veicami saskaņā būvprojektu un tā sastāvā esošo darbu organizēšanas projektu, kā arī darbu veikšanas projektu.

114. Darbu veikšanas projektu, pamatojoties uz izstrādāto būvprojektu, izstrādā galvenais būvdarbu veicējs, bet atsevišķiem un speciāliem darbu veidiem –atsevišķu būvdarbu veicēji. Darbu veikšanas projekta sastāvdaļas nosaka saskaņā ar normatīvo aktu darbu veikšanas projektam, projekta detalizācijas pakāpi nosaka tā izstrādātājs atkarībā no veicamo darbu specifikas un apjoma.

115. Atkarībā no būvdarbu apjoma un plānotā būvdarbu ilguma darbu veikšanas projektu izstrādā visai ēkai kopumā, atsevišķai tās daļai vai būvdarbu ciklam (piemēram, pazemes ciklam, virszemes ciklam, būvdarbu sagatavošanas ciklam, ēkas sekcijai, laidumam, stāvam).

116. Izstrādājot darbu veikšanas projektu esošajām ēkām, ievēro to īpašnieku vai lietotāju noteikumus un situāciju būvobjektā.

117. Ja darbu veikšanas projektu izstrādā atsevišķu būvdarbu veicējs, minētais projekts saskaņojams ar galveno būvdarbu veicēju. Pamatojoties uz uzņēmuma vadītāja pilnvarojumu, darbu veikšanas projektu apstiprina atsevišķu būvdarbu veicēja atbildīgais būvspeciālists. Atjaunošanas, restaurācijas vai pārbūves darbu veikšanas projekts saskaņojams arī ar būvprojekta izstrādātāju un pasūtītāju.

118. Darbu veikšanas projekts nododams atbildīgajam būvdarbu vadītājam pirms būvprojektā paredzēto darbu uzsākšanas.

119. Darbu veikšanas projekts ir pieejams būvlaukumā strādājošajiem būvspeciālistiem un kontrolējošām institūcijām.

120. Būvdarbu žurnālu neaizpilda šo noteikumu 107.1. un 107.3. apakšpunktā minētajos gadījumos, kā arī veicot vienkāršotu atjaunošanu, pirmās grupas vienkāršotas fasādes atjaunošanu un lietošanas veida maiņu bez pārbūves.

121. Ierakstus katru darba dienu būvdarbu žurnālā veic būvdarbu vadītājs un tiem ir jāraksturo faktiskā situācija būvlaukumā. Būvuzrauga un autoruzrauga būvdarbu žurnālā izteiktie iebildumi vai norādījumi ir uzskatāmi par izpildītiem, ja būvuzraugs vai autoruzraugs veicis attiecīgu atzīmi būvdarbu žurnālā. Ierakstus būvdarbu žurnālā veic arī atsevišķu būvdarbu veicēju būvdarbu vadītāji par saviem veiktajiem darbiem.

**7.4. Būvdarbu veikšana un kvalitātes kontrole**

122. Par darba aizsardzību būvlaukumā savas kompetences ietvaros ir atbildīgs galvenā būvdarbu veicēja atbildīgais būvdarbu vadītājs, bet par atsevišķiem darbu veidiem – atsevišķu būvdarbu veicēju atbildīgie būvdarbu vadītāji. Atbildīgais būvdarbu vadītājs ievēro darba aizsardzības koordinatora norādījumus.

123. Autotransporta un pašgājēju mehānismu kustību būvlaukumā organizē saskaņā ar darbu veikšanas projektu, būvnormatīviem un ceļu satiksmes noteikumiem.

124. Par būvdarbu kvalitāti ir atbildīgs būvdarbu veicējs. Būvdarbu kvalitāte nedrīkst būt zemāka par Latvijas būvnormatīvos un attiecīgajos standartos, apbūves noteikumos un citos normatīvajos aktos vai būvdarbu līgumā noteiktajiem būvdarbu kvalitātes rādītājiem.

125. Būvdarbu kvalitātes kontroles sistēmu katrs uzņēmums izstrādā atbilstoši savam profilam, veicamo darbu veidam un apjomam. Būvdarbu kvalitātes kontrole ietver:

125.1. būvdarbu veikšanas dokumentācijas, piegādāto būvizstrādājumu un konstrukciju, ierīču, mehānismu un līdzīgu iekārtu sākotnējo kontroli;

125.2. atsevišķu darba operāciju vai darba procesa tehnoloģisko kontroli;

125.3. pabeigtā (nododamā) darba veida vai būvdarbu cikla (konstrukciju elementa) noslēguma kontroli.

126. Darbi, kuru pārbaude pēc pilnīgas būvdarbu pabeigšanas nav iespējama, pieņemami ar segto darbu aktu uzreiz pēc to izpildes.

127. Pabeigtos nozīmīgo konstrukciju elementus un segtos darbus, kā arī izbūvētās ugunsdrošībai nozīmīgas inženiertehniskās sistēmas (ārējā un iekšējā ugunsdzēsības ūdensapgādes sistēma, automātiskā un neautomātiskā ugunsaizsardzības sistēma) pieņem ekspluatācijā ar pieņemšanas aktu (11., 12. vai 13. pielikums).

128. Nav pieļaujama būvdarbu turpināšana, ja pasūtītājs vai būvuzraugs, ja būvniecībai tiek veikta būvuzraudzība, un būvdarbu veicēju pārstāvji nav sastādījuši un darbu izpildes vietā parakstījuši iepriekšējo segto darbu pieņemšanas aktu. Ja būvuzraugs vai autoruzraugs konstatē veikto darbu neatbilstību būvprojektam vai būvdarbu tehnoloģijas prasībām, turpmāki darbi jāpārtrauc, veicot attiecīgu ierakstu būvdarbu vai autoruzraudzības žurnālā, norādot izpildes termiņu. Tikai pēc tam, kad visi parakstījuši attiecīgo segto darbu aktu, darbi turpināmi.

129. Ja būvniecības gaitā veidojas pārtraukums, kura laikā iespējami ar aktu pieņemto segto darbu bojājumi, pirms darbu atsākšanas veicama atkārtota iepriekš veikto segto darbu kvalitātes pārbaude un sastādāms attiecīgs akts.

130. Pasūtītājs būvdarbu kvalitātes kontrolei vispārīgajos būvnoteikumos noteiktajos gadījumos pieaicina būvuzraugu.

131. Pasūtītājs pieaicina būvprojekta izstrādātāju autoruzraudzības veikšanai vispārīgajos būvnoteikumos noteiktajos gadījumos.

130. Ja būvdarbi notiek publiskā ēkā, kura vienlaicīgi tiek arī ekspluatēta, būvdarbu veikšanas laiks saskaņojams ar ēkas īpašnieku un par to informējami ēkas lietotāji.

132. Ja publiskā ēkā, kura vienlaicīgi tiek arī ekspluatēta, ir paredzēti tādi būvdarbi, kas palielina vai var palielināt aprēķina slodzi uz pārsegumiem vai jumta konstrukcijām, kā rezultātā tās var zaudēt noturību, kā arī darba organizēšanas projektā un darbu veikšanas projektā ir noteiks, ka tie veicami tikai, kad zem šiem pārsegumiem vai jumta konstrukcijām nenotiek telpu ekspluatācija, tie nav atļauti, kamēr notiek attiecīgo telpu ekspluatācija. Minētie būvdarbi veicami tikai tad, kad būvdarbu veikšanas laiks saskaņots ar attiecīgajiem telpu īpašniekiem un nenotiek šo telpu ekspluatācija.

133. Būvvalde var pieprasīt pēc pamatu izbūves iesniegt pamatu izpildmērījuma plānu, ja tai rodas pamatotas šaubas, ka plānotais objekts tiek būvēts pārsniedzot normatīvos aktos noteiktos attālumus no kaimiņu zemes gabala robežas (ēkas) vai būvniecības ieceres dokumentācijā saskaņoto attālumu, kā arī strīdus gadījumā.

**7.5. Vides aizsardzības nosacījumi**

135. Būvdarbi organizējami un veicami tā, lai kaitējums videi būtu iespējami mazāks. Vides un dabas resursu aizsardzības, sanitārajās un drošības aizsargjoslās būvdarbi organizējami un veicami, ievērojot tiesību aktos noteiktos ierobežojumus un prasības. Dabas resursu patēriņam jābūt ekonomiski un sociāli pamatotam.

136. Veicot ēkas atjaunošanu, pārbūvēšanu vai nojaukšanu, ja iespējams, veic būvniecībā radušos atkritumu pārstrādi un reģenerāciju. Visus būvniecībā radušos atkritumus, kas klasificējami kā bīstamie atkritumi, apsaimnieko atbilstoši normatīvajos aktos par bīstamo atkritumu apsaimniekošanu noteiktām prasībām.

137. Pirms zemes darbu uzsākšanas, kā arī veicot planēšanas darbus būvlaukumā, noņemama derīgā augsnes kārta un nebojāta uzglabājama tālākai izmantošanai.

138. Ja būvlaukumā radušos rūpniecisko un sadzīves notekūdeņu piesārņojuma pakāpe ir lielāka, nekā noteikts normatīvajos rādītājos, pirms ievadīšanas kanalizācijas tīklā tos attīra atbilstoši Valsts vides dienesta reģionālās vides pārvaldes izsniegtajai A vai B kategorijas atļaujai piesārņojošai darbībai vai apliecinājumam C kategorijas piesārņojošai darbībai, ja atbilstoši normatīvajiem aktiem attīrīšanas iekārtām un citām ūdeni piesārņojošām darbībām ir izsniegta attiecīgā atļauja vai apliecinājums.

139. Nav pieļaujama ūdens (arī attīrīta) novadīšana no būvlaukuma pašteces ceļā un nesagatavotās gultnēs. Ūdens atklātās novadīšanas veids un novadgrāvju sistēma jāparedz darbu veikšanas projektā.

140. Urbšanas darbu procesā, sasniedzot ūdens nesējhorizontu, veicami pasākumi pazemes ūdeņu nelietderīgas izplūšanas un ūdens nesējhorizontu piesārņošanas novēršanai.

141. Veicot grunts pastiprināšanu, novēršama pazemes ūdeņu un atklāto ūdenstilpju piesārņošana. Nepieciešamie pasākumi jāparedz darbu veikšanas projektā.

142. Būvdarbu procesā var mainīt dabisko reljefu un hidroģeoloģiskos apstākļus (piemēram, aizbērt gravas un karjerus, izrakt dīķus, ierīkot drenāžu), ja minētie pasākumi paredzēti būvprojektā vai ja to nosaka ģeotehniskā kontrole (ģeotehnisko darbu kopums, ko veic būvniecības gaitā, lai noskaidrotu būvprojekta atbilstību faktiskajiem ģeotehniskajiem datiem un, ja nepieciešams, to koriģētu).

143. Zemes gabala dabiskā reljefa paaugstināšana vai pazemināšana veicama atbilstoši būvprojektā noteiktajam, ievērojot teritorijas izmantošanas un apbūves normatīvo aktu prasības.

**7.6. Ēkas konservācija būvdarbu pārtraukšanas vai apturēšanas gadījumā**

144. Ēkas konservāciju veic, ja būvdarbu pārtraukšanas vai apturēšanas rezultātā var rasties bīstamība videi vai cilvēku dzīvībai vai veselībai, vai var rasties bīstami bojājumi konstrukcijās.

145. Lēmumu par būvdarbu pārtraukšanu var pieņemt pasūtītājs, par to paziņojot būvvaldei. Šo noteikumu 144. punktā noteiktajā gadījumā pirms būvdarbu pārtraukšanas pasūtītājs iesniedz saskaņošanai būvvaldē ēku konservācijas darbu veikšanas projektu.

146. Ēkas konservācijas darbu veikšanas projektā norāda:

146.1. nepieciešamo pabeidzamo darbu sarakstu;

146.2. risinājumus būvkonstrukciju noturības zudumu un ēkas elementu turpmākās bojāšanās novēršanai;

146.3. risinājumus bīstamības cilvēku dzīvībai un veselībai vai videi novēršanai;

146.4. ēkas konservācijas darbu veikšanas kalendāro plānu.

147. Ja iestāde, kas nav būvvalde, atbilstoši savai kompetencei ir apturējusi būvdarbus, tad iestāde par to nekavējotiespaziņo būvvaldei.

148. Būvvalde 14 dienu laikā no šo noteikumu 145. un 147. punktā noteiktās informācijas saņemšanas par būvdarbu pārtraukšanu vai apturēšanu, veic objekta apsekošanu, izņemot gadījumu, kad būvdarbus apturējis birojs, un pieņem lēmumu par atļauju pārtraukt būvdarbus, saskaņo ēkas konservācijas darbu veikšanas projektu vai nepieciešamības gadījumā pieņem lēmumu par ēkas konservāciju.

149. Ja pēc objekta apsekošanas konstatēta ēkas konservācijas nepieciešamība un pasūtītājs nav iesniedzis būvvaldē ēkas konservācijas darbu veikšanas projektu, būvvalde lēmumā par ēkas konservāciju norāda:

149.1. ēkas konservācijas iemeslus;

149.2. ēkas konservācijas nosacījumus (arī pasākumus, kas veicami, lai nodrošinātu ēkas un tās atsevišķu daļu un konstrukciju drošību, stabilitāti un neaizskaramību, kā arī ēkas konservācijas darbu veikšanas projekta apjomu, ja tas ir nepieciešams);

149.3. termiņu ēkas konservācijas darbu veikšanas projekta iesniegšanai.

150. Būvvalde 14 dienu laikā no ēkas konservācijas darbu veikšanas projekta saņemšanas dienas, izvērtējot tā atbilstību normatīvo aktu prasībām, saskaņo to vai pieņem lēmumu, kurā norāda konstatētos trūkumus un šo trūkumu novēršanas termiņu.

151. Pēc šo noteikumu 150. [punktā](http://likumi.lv/doc.php?id=87702#p18) minētā lēmuma izpildes pasūtītājs atkārtoti vēršas būvvaldē.

152. Veicot ēkas konservācijas darbus uz tiem attiecināmas būvdarbu veikšanas prasības, tai skaitā prasība par būvdarbu veicēja civiltiesiskās atbildības apdrošināšanu. Būvdarbu veicēja civiltiesiskā atbildība apdrošināma uz visu konservācijas darbu realizēšanas laiku.

153. Būvdarbi ir uzskatāmi par pārtrauktiem ar brīdi, kad būvvalde ir pieņēmusi lēmumu par atļauju apturēt būvdarbus vai kad pasūtītājs ir pabeidzis ēkas konservācijas darbus atbilstoši būvvaldes saskaņotajam ēkas konservācijas darbu veikšanas projektam.

154. Ja pasūtītājs neizpilda šo noteikumu prasības, pašvaldība ir tiesīga, iepriekš brīdinot pasūtītāju, veikt ēkas konservācijas darbus. Visus ar ēkas konservāciju saistītos izdevumus sedz pasūtītājs.

155. Ja pēc būvdarbu pārtraukšanas vēlākā laika periodā, būvvalde konstatē, ka ēka var radīt bīstamību videi vai cilvēku dzīvībai vai veselībai, vai tai ir bīstami bojātas konstrukcijas, būvvalde pieņem lēmumu par ēkas konservāciju šīs nodaļas noteiktajā kārtībā.

156. Ja pēc būvdarbu apturēšanas, būvvalde konstatē, ka nepieciešama ēkas konservācija, būvvalde pieņem lēmumu par ēkas konservāciju šīs nodaļas noteiktajā kārtībā.

**8. Pieņemšana ekspluatācijā un atsevišķu darbu pabeigšana**

**8.1. Pirmās grupas ēkas vai tās daļas pieņemšana ekspluatācijā**

157. Pēc būvdarbu pabeigšanas pasūtītājs būvvaldē iesniedz:

157.1. aizpildītu paskaidrojuma raksta II. daļu;

157.2. izpildmērījuma plānu (ar ēkas novietni, tai izbūvētiem ārējiem inženiertīkliem un citām vienlaikus izbūvētām būvēm), bet atjaunošanas vai pārbūves gadījumā, ja mainījusies situācija apvidū;

157.3. ēkas vai telpu grupas kadastrālās uzmērīšanas lietu – ēkām virs 25 m2.

158. Paskaidrojuma rakstā norāda ar pasūtītāju saskaņotu termiņu, kurā pasūtītājs var prasīt, lai būvdarbu veicējs par saviem līdzekļiem novērš būvdarbu defektus, kas atklājušies pēc ēkas vai tās daļas nodošanas. Minimālais būvdarbu garantijas termiņš pēc būvvaldes atzīmes veikšanas paskaidrojuma rakstā ir divi gadi.

159. Būvvalde piecu darba dienu laikā jaunas būvniecības gadījumā veic jebkura objekta apsekošanu, atjaunošanas vai pārbūvēs gadījumā veic publiskas ēkas apsekošanu, bet pārējos gadījumos to var veikt. Apsekošanas laikā būvvalde pārliecinās vai būvdarbi veikti atbilstoši akceptētajai būvniecības iecerei un būvniecību reglamentējošajiem normatīvajiem aktiem, par to veicot atzīmi paskaidrojuma rakstā.

160. Ēka vai tās daļa ir uzskatāma par pieņemtu ekspluatācijā ar būvvaldes atzīmes veikšanu paskaidrojuma rakstā.

161. Ja būvvalde konstatē, ka veiktie būvdarbi neatbilst akceptētajai iecerei vai būvniecību reglamentējošajiem normatīvajiem aktiem, tā pasūtītājam izdod lēmumu, kurā norāda konstatētās atkāpes no akceptētās ieceres vai būvniecību reglamentējošajiem normatīvajiem aktiem, termiņus, kā arī citus nosacījumus konstatēto nepilnību novēršanai.

162. Pēc šo noteikumu 161. [punktā](http://likumi.lv/doc.php?id=87702#p18) minētā lēmuma izpildes pasūtītājs atkārtoti vēršas būvvaldē. Ja pasūtītājs ir novērsis lēmumā norādīto, būvvalde par to veic atzīmi paskaidrojuma rakstā.

**8.2. Otrās un trešās grupas ēkas vai tās daļas pieņemšana ekspluatācijā**

163. Ēkas vai tās daļas pieņemšanu ekspluatācijā ierosina pasūtītājs. Pirms ēkas vai tās daļas pieņemšanas ekspluatācijā ierosināšanas, ēkai vai tās daļai veic:

163.1. ēkas vai tās daļas, ārējo inženiertīklu, citu vienlaikus izbūvētu būvju horizontālās un vertikālās novietnes izpildmērījumu, bet atjaunošanas vai pārbūves gadījumā – izpildmērījumu veic, ja mainījusies situācija apvidū;

163.2. ēkas vai telpu grupas kadastrālo uzmērīšanu.

164. Ēku vai tā daļu, kas nav valsts aizsargājamais kultūras piemineklis un kurai nav normatīvajos aktos izvirzītas obligātās higiēnas prasības, pasūtītājs var nodot ekspluatācijā arī tad, ja sanitārtehniskās telpas un virtuves nav aprīkotas ar attiecīgajām iekārtām un telpās (izņemot evakuācijas ceļu) nav veikta iekšējā apdare, izņemot šo noteikumu 184. punktā noteikto gadījumu.

165. Pēc pasūtītāja rakstiska pieprasījuma institūcijas, kuras ir izdevušas tehniskos vai īpašos noteikumus, pārbauda un 14 dienu laikā pēc iesnieguma saņemšanas atbilstoši kompetencei sniedz atzinumu par ēkas vai tās daļas gatavību ekspluatācijai, tās atbilstību tehniskajiem vai īpašajiem noteikumiem un normatīvo aktu prasībām. Valsts kultūras pieminekļu aizsardzības inspekcijas atzinums ir nepieciešams, ja tas noteikts nekustamā valsts aizsargājamā kultūras pieminekļa pārveidošanas atļaujā. Veselības inspekcijas atzinums ir nepieciešams, ja nododamajai ēkai vai tās daļai normatīvajos aktos ir izvirzītas obligātās higiēnas prasības.

166. Ja nodod ekspluatācijā trešās grupas ēku vai tās daļu, pēc pasūtītāja rakstiska pieprasījuma papildus šo noteikumu 165. [punktā](http://likumi.lv/doc.php?id=87702#p4) minētajām institūcijām 14 dienu laikā pēc iesnieguma saņemšanas atbilstoši kompetencei atzinumu sniedz šādas institūcijas:

166.1. Valsts ugunsdzēsības un glābšanas dienests – par atbilstību ugunsdrošības prasībām;

166.2. Veselības inspekcija – par atbilstību higiēnas prasībām.

167. Ierosinot ēkas vai tās daļas pieņemšanu ekspluatācijā, pasūtītājs būvvaldē vai Būvniecības likuma 6.1 panta pirmās daļas 1. punktā minētajos gadījumos – birojā iesniedz šādus dokumentus (oriģinālus):

167.1. apliecinājumu par ēkas vai tās daļas gatavību ekspluatācijai (14. pielikums);

167.2. būvprojekta izmainītās daļas, kuras būvdarbu veikšanas laikā pieļaujams veikt saskaņā ar vispārīgajos būvnoteikumos noteikto;

167.3. šo noteikumu 165. un 166. punktā noteikto institūciju atzinumus. Pasūtītājs var pieprasīt par attiecīgu samaksu atbilstoši iestādes apstiprinātajam cenrādim, lai institūcijas atzinumus nosūta būvvaldei;

167.4. izpildmērījumu plānu, t. sk. vertikālo uzmērījumu;

167.5. tehnisko noteikumu izsniedzēju atzinumus par inženiertīklu gatavību ekspluatācijai;

167.6. būvdarbu žurnālu un nozīmīgo konstrukciju un segto darbu pieņemšanas aktus;

167.7. būvuzrauga pārskatu par būvuzraudzības plāna izpildi;

167.8. būvprojektā paredzēto tehnoloģisko iekārtu, speciālo sistēmu un iekārtu pārbaudes protokolus un pieņemšanas aktus, kā arī atbilstības apliecinājumus, ja to nepieciešamību nosaka normatīvie akti par iekārtu drošību;

167.9. iebūvēto būvizstrādājumu atbilstību apliecinošu dokumentāciju;

167.10. autoruzraudzības žurnālu, ja būvdarbu laikā ir veikta autoruzraudzība;

167.11. būvprojekta izstrādātāja atzinumu par ēkas vai tās daļas (izņemot palīgēkas) atbilstību būvprojektam, ja nav veikta autoruzraudzība;

167.12. ēkas vai telpu grupas kadastrālās uzmērīšanas lietu;

167.13. ēkas energoefektivitātes pagaidu sertifikātu, kas izdots saskaņā ar normatīvajiem aktiem ēku energoefektivitātes jomā.

168. Šo noteikumu 107.1. apakšpunktā būvētai otrās grupas dzīvojamai ēkai papildus 167. punktā minētajiem dokumentiem būvvaldē iesniedz:

168.1. elektroinstalācijas pārbaudes dokumentāciju;

168.2. aktu par dūmkanālu un ventilācijas kanālu tehnisko stāvokli.

169. Noteikumu 167.1., 167.2., 167.4., 167.5., 167.8., 167.11., 168.1. un 168.2. apakšpunktā minēto dokumentu kopijas pasūtītājs nodod glabāšanā būvvaldes vai biroja arhīvā.

170. Ēku vai tās daļu pieņem ekspluatācijā būvvalde – būvvaldes būvinspektors un arhitekts, ja nepieciešams papildus pieaicina citu būvvaldes amatpersonu, vai birojs. Birojs pieņemšanas darbā pieaicina būvvaldes amatpersonu, ja būvvalde ir izteikusi vēlmi tajā piedalīties. Pieaicinātā būvvaldes amatpersona paraksta aktu par ēkas vai tās daļas pieņemšanu ekspluatācijā.

171. Būvvalde vai birojā pēc visu noteikto dokumentu saņemšanas, saskaņojot ar pasūtītāju, nosaka ēkas vai tās daļas pieņemšanas termiņu, kas nav ilgāks par 14 dienām no dokumentu iesniegšanas dienas būvvaldē vai birojā.

172. Pasūtītājs ēku vai tās daļu uzrāda būvvaldei vai birojam. Pasūtītājs pieaicina būvdarbu veicēju vai tā pilnvarotu pārstāvi, kas ir veicis attiecīgos būvdarbus.

173. Būvvaldes vai biroja uzdevums ir novērtēt ēkas vai tās daļas gatavību ekspluatācijai, pamatojoties uz būvvaldē vai birojā iesniegtajiem šo noteikumu 167. un 168. [punktā](http://likumi.lv/doc.php?id=87702#p5) minētajiem dokumentiem, kā arī atbilstību normatīvajiem aktiem būvniecības jomā un būvprojektam.

174. Ja ēkai vai tās daļai veikta būvuzraudzība, ēkas vai tās daļas pieņemšanas darbā piedalās būvuzraugs. Būvvalde vai birojs var pieaicināt pieņemšanas darbā būvprojekta izstrādātāju (autoruzraugu) – ja viņš nav veicis autoruzraudzību un sniedzis atzinumu. Būvuzraugs un pieaicinātais būvprojekta izstrādātājs paraksta aktu par ēkas vai tās daļas pieņemšanu ekspluatācijā.

175. Būvvalde vai birojs sastāda aktu par ēkas vai tās daļas pieņemšanu ekspluatācijā (turpmāk — akts) (15. pielikums) trijos vai četros oriģinālos eksemplāros un to paraksta. Divus eksemplārus izsniedz pasūtītājam, pa vienam eksemplāram glabājas būvvaldes un biroja arhīvā. Noteiktais dokumentu eksemplāru skaits neattiecas, ja dokuments ir sagatavots un iesniegts elektroniski.

176. Aktā norāda ar pasūtītāju saskaņotu termiņu, kurā pasūtītājs var prasīt, lai būvdarbu veicējs par saviem līdzekļiem novērš būvdarbu defektus, kas atklājušies pēc ēkas vai tās daļas nodošanas. Minimālais būvdarbu garantijas termiņš pēc akta parakstīšanas ir:

176.1. trīs gadi otrās grupas ēkām;

176.2 pieci gadi trešās grupas ēkām.

177. Ja, pamatojoties uz vienu būvprojektu un būvatļauju, ekspluatācijā tiek pieņemtas vairākas ēkas, akta 6. punktu „Ēkas tehniski ekonomiskie rādītāji” aizpilda katrai ēkai atsevišķi.

178. Būvvalde vai birojs nav tiesīga uzsākt ēkas vai tās daļas pieņemšanu ekspluatācijā, ja kāda no institūcijām atzinumā sniegusi negatīvu atzinumu par ēkas nodošanu ekspluatācijā.

179. Ja ēka vai tās daļa netiek pieņemta ekspluatācijā, būvvalde vai birojs izsniedz pasūtītājam pamatotu lēmumu. Lēmumā uzskaita konstatētās atkāpes no būvprojekta vai būvniecību reglamentējošajiem normatīvajiem aktiem, termiņus, kā arī citus nosacījumus konstatēto nepilnību novēršanai.

180. Pēc šo noteikumu 179. [punktā](http://likumi.lv/doc.php?id=87702#p18) minētajā lēmumā uzskaitīto trūkumu novēršanas pasūtītājs atkārtoti uzaicina būvvaldi vai biroju un uzrāda ēku vai tās daļu.

181. Ēka vai tās daļa ir uzskatāma par pieņemtu ekspluatācijā ar akta parakstīšanas dienu.

182. Aktu reģistrē būvvaldē vai birojā. Akta ciparu kodā ir šādas 14 zīmes:

182.1. pirmās divas zīmes – attiecīgā gada skaitļa pēdējie divi cipari;

182.2. nākamās piecas zīmes – akta reģistrācijas numurs, kas līdz piecām zīmēm papildināts ar nullēm no kreisās puses;

182.3. pēdējās septiņas zīmes – ēkas teritoriālais kods saskaņā ar Administratīvo teritoriju un teritoriālo vienību klasifikatoru.

183. Būves kārtu var pieņemt ekspluatācijā, ja tās būvdarbi ir pilnīgi pabeigti un ir veikti visi attiecīgajai būves kārtai paredzētie ugunsdrošības, darba aizsardzības un vides aizsardzības pasākumi, kā arī izdarīts viss būvprojektā paredzētais, lai nodrošinātu vides pieejamību.

184. Otrās grupas viena vai divu dzīvokļa dzīvojamo ēku ir pieļaujams pieņemt ekspluatācijā, ja:

184.1. ir pilnīgi pabeigti vispārējie būvdarbi un inženiertīklu izbūve, veikta fasādes apdare un ir labiekārtota teritorija ielas pusē;

184.2. ir iekārtota vismaz viena dzīvojamā telpa, virtuve un sanitārais mezgls, kā arī sanitārās iekārtas ir pievienotas inženiertīkliem.

185. Jaunbūvējamo un pārbūvējamo, un atjaunojamo ēku inženiertīklus, par kuru izbūvi izsniegta ar attiecīgo ēku vienota būvatļauja, atļauts pievienot ekspluatācijā esošiem inženiertīkliem un uzsākt to ekspluatāciju, pirms saņemts akts par ēkas pieņemšanu ekspluatācijā, ja par attiecīgo inženiertīklu gatavību nodošanai ekspluatācijā atbilstoši būvprojektam un izpilddokumentācijai ir parakstīti šo noteikumu 167.[5. apakšpunktā](http://likumi.lv/doc.php?id=87702#p5) minētie atzinumi.

186. Ja ēku vai tās daļu pieņem ekspluatācijā ziemā, teritorijas apzaļumošanu, piebrauktuvju, ietvju, saimniecības, rotaļu un sporta laukumu seguma virsslāņa uzklāšanu, kā arī fasādes fragmentu apdari var veikt minētajiem darbiem labvēlīgā sezonā, bet tie jāpabeidz līdz attiecīgā gada 1. jūnijam.

187. Kokus un krūmus stāda tuvākajā piemērotajā laikā.

188. Saskaņā ar šo noteikumu 186. un 187. punktu atliktos būvdarbus un to veikšanas termiņus būvvalde ieraksta aktā.

189. Atliktos būvdarbus veic aktā noteiktajos termiņos un apjomā būvdarbu veicējs, ja pasūtītājs nav vienojies par citu kārtību.

190. Jebkuru aktā minēto atlikto būvdarbu pabeigšanu noteiktajos termiņos kontrolē būvinspektors.

191. Lai ekspluatācijas laikā nodrošinātu publiskas ēkas atbilstību Būvniecības likuma 9.panta otrajā daļā noteiktajām būtiskajām prasībām, ekspluatācijā nodotas otrās vai trešās grupas publiskas ēkas īpašniekam ir pienākums veikt ēkas tehnisko apsekošanu ne retāk kā reizi 10 gados. Ja tehniskās apsekošanas laikā konstatē redzamus ēkas bojājumus, kas var mazināt ēkas stiprību vai noturību, īpašnieks veic nepieciešamos pasākumus to novēršanai.

**8.3. Vienkāršotas atjaunošanas darbu pabeigšana**

192. Pēc vienkāršotās atjaunošanas būvdarbu pabeigšanas, pasūtītājs informē būvvaldi par būvdarbu pabeigšanu, iesniedzot aizpildītu paskaidrojuma raksta II. daļu vai apliecinājuma kartes II. daļu.

193. Būvvalde piecu darba dienu laikā veic publiskas ēkas vai tās daļas, bet var veikt dzīvojamās ēkas vai tās daļas, kā arī lauku saimniecību nedzīvojamās ēkas vai tās daļas, apsekošanu un pārliecinās vai būvdarbi veikti atbilstoši akceptētajai būvniecības iecerei un būvniecību reglamentējošajiem normatīvajiem aktiem, par to veicot atzīmi paskaidrojuma rakstā vai apliecinājuma kartē.

194. Ja būvvalde, veicot objekta apsekošanu, konstatē, ka veiktie būvdarbi neatbilst akceptētajai iecerei vai būvniecību reglamentējošajiem normatīvajiem aktiem, tā pasūtītājam izdod lēmumu, kurā norāda konstatētās atkāpes no akceptētās ieceres vai būvniecību reglamentējošajiem normatīvajiem aktiem, termiņus, kā arī citus nosacījumus konstatēto nepilnību novēršanai.

195. Pēc šo noteikumu 194. [punktā](http://likumi.lv/doc.php?id=87702#p18) minētā lēmuma izpildes pasūtītājs atkārtoti vēršas būvvaldē. Ja pasūtītājs ir novērsis lēmumā norādīto, būvvalde par to veic atzīmi paskaidrojuma rakstā vai apliecinājuma kartē.

**8.4. Vienkāršotas fasādes atjaunošanas darbu pabeigšana**

196. Pēc vienkāršotās fasādes atjaunošanas būvdarbu pabeigšanas pasūtītājs būvvaldē iesniedz:

196.1. pirmās grupas ēkām (pilsētās un ciemos) – aizpildītu paskaidrojuma raksta II. daļu;

196.2. otrās vai trešās grupas ēkām:

196.2.1. aizpildītu ēkas fasādes apliecinājuma kartes II. daļu;

196.2.2. būvdarbu žurnālu, nozīmīgo konstrukciju un segto darbu pieņemšanas aktus;

196.2.3. iebūvēto būvizstrādājumu atbilstību apliecinošu dokumentāciju;

196.2.4. darbu izpildes aktu kopijas;

196.2.5. ēkas energoefektivitātes pagaidu sertifikātu, kas izdots saskaņā ar normatīvajiem aktiem ēku energoefektivitātes jomā.

197. Paskaidrojuma rakstā vai ēkas fasādes apliecinājuma kartē norāda ar pasūtītāju saskaņotu termiņu, kurā pasūtītājs var prasīt, lai būvdarbu veicējs par saviem līdzekļiem novērš būvdarbu defektus, kas atklājušies pēc ēkas vai tās daļas nodošanas. Minimālais būvdarbu garantijas termiņš pēc būvvaldes atzīmes veikšanas paskaidrojuma rakstā vai ēkas fasādes apliecinājuma kartē pirmās grupas ēkām ir divi gadi, bet otrās un trešās grupas ēkām – trīs gadi.

198. Būvvalde piecu darba dienu laikā veic objekta apsekošanu un pārliecinās vai būvdarbi veikti atbilstoši akceptētajai būvniecības iecerei un būvniecību reglamentējošajiem normatīvajiem aktiem, par to veicot atzīmi paskaidrojuma rakstā vai apliecinājuma kartē.

199. Ja būvvalde konstatē, ka veiktie būvdarbi neatbilst akceptētajai iecerei vai būvniecību reglamentējošajiem normatīvajiem aktiem, tā pasūtītājam izdod lēmumu, kurā norāda konstatētās atkāpes no akceptētās ieceres vai būvniecību reglamentējošajiem normatīvajiem aktiem, termiņus, kā arī citus nosacījumus konstatēto nepilnību novēršanai.

200. Pēc šo noteikumu 199. [punktā](http://likumi.lv/doc.php?id=87702#p18) minētā lēmuma izpildes pasūtītājs atkārtoti vēršas būvvaldē. Ja pasūtītājs ir novērsis lēmumā norādīto, būvvalde par to veic atzīmi paskaidrojuma rakstā vai apliecinājuma kartē.

**8.5. Pirmās grupas ēkas un otrās grupas ēkas, kas nav pieslēgta inženiertīkliem vai ir atslēgta, nojaukšanas darbu pieņemšana**

201. Pēc pirmās grupas vai otrās grupas, ja tā nav pieslēgta inženiertīkliem vai tā ir atslēgta, ēkas nojaukšanas, pasūtītājs informē būvvaldi par būvdarbu pabeigšanu, iesniedzot aizpildītu paskaidrojuma raksta ēkas nojaukšanai II. daļu.

202. Būvvalde piecu darba dienu laikā veic objekta apsekošanu un pārliecinās vai būvdarbi veikti atbilstoši akceptētajai būvniecības iecerei un būvniecību reglamentējošajiem normatīvajiem aktiem, vai teritorija ir sakārtota, un izdot izziņu par ēkas neesību (16. pielikums).

203. Ja būvvalde konstatē, ka veiktie būvdarbi neatbilst akceptētajai iecerei vai būvniecību reglamentējošajiem normatīvajiem aktiem, tā pasūtītājam izdod lēmumu, kurā norāda konstatētās atkāpes no akceptētās ieceres vai būvniecību reglamentējošajiem normatīvajiem aktiem, termiņus, kā arī citus nosacījumus konstatēto nepilnību novēršanai.

204. Pēc šo noteikumu 203. [punktā](http://likumi.lv/doc.php?id=87702#p18) minētā lēmuma izpildes pasūtītājs atkārtoti vēršas būvvaldē. Ja pasūtītājs ir novērsis lēmumā norādīto, būvvalde izdot izziņu par ēkas neesību.

**8.6. Otrās un trešās grupas ēkas nojaukšanas darbu pieņemšana**

205. Ēkas nojaukšanas darbu pieņemšanu ierosina pasūtītājs.

206. Pēc pasūtītāja rakstiska pieprasījuma institūcijas, kuras ir izdevušas tehniskos vai īpašos noteikumus, pārbauda un 14 dienu laikā pēc iesnieguma saņemšanas atbilstoši kompetencei sniedz atzinumu par ēkas nojaukšanu, tās atbilstību būvprojektam un normatīvo aktu prasībām.

207. Ierosinot ēkas nojaukšanas darbu pieņemšanu, pasūtītājs būvvaldē iesniedz šādus dokumentus (oriģinālus):

207.1. apliecinājumu par ēkas nojaukšanu (17. pielikums);

207.2. būvprojekta izmainītās daļas;

207.3. šo noteikumu 206. punktā noteikto institūciju atzinumus;

207.4. būvdarbu žurnālu un nozīmīgo konstrukciju un segto darbu pieņemšanas aktus;

208. Noteikumu 207.1. un 207.3. apakšpunktā minēto dokumentu pasūtītājs nodod glabāšanā būvvaldes arhīvā.

209. Būvvalde pēc visu šo noteikumu 207. punktā minēto dokumentu saņemšanas, saskaņojot ar pasūtītāju, nosaka termiņu nojaukšanas un teritorijas sakārtošanas darbu apskatei, kas nav ilgāks par 14 dienām no dokumentu iesniegšanas dienas būvvaldē.

210. Pasūtītājs uzrāda teritoriju ar nojauktās ēkas vietu būvvaldei. Pasūtītājs pieaicina būvdarbu veicēju vai tā pilnvarotu pārstāvi, kas ir veicis attiecīgos būvdarbus.

211. Būvvaldes uzdevums ir novērtēt ēkas nojaukšanas un teritorijas sakārtošanas darbus, pamatojoties uz būvvaldē iesniegtajiem šo noteikumu 206. [punktā](http://likumi.lv/doc.php?id=87702#p5) minētajiem dokumentiem, kā arī atbilstību normatīvajiem aktiem būvniecības jomā un būvprojektam.

212. Būvvalde izdot izziņu par ēkas neesību trijos oriģinālos eksemplāros un to paraksta. Divus eksemplārus izsniedz pasūtītājam, viens eksemplārs glabājas būvvaldes arhīvā. Noteiktais dokumentu eksemplāru skaits neattiecas, ja dokuments ir sagatavots un iesniegts elektroniski.

213. Ja ēka nojaukta ziemas laikā un saskaņā ar būvprojektu paredzēts labiekārtot teritoriju, teritorijas apzaļumošanu, koku un krūmu stādīšanu, piebrauktuvju, ietvju seguma virsslāņa uzklāšanu var veikt minētajiem darbiem labvēlīgā sezonā, bet tie jāpabeidz līdz attiecīgā gada 1. jūnijam.

214. Saskaņā ar šo noteikumu 213. punktu atlikto darbu pabeigšanu noteiktajos termiņos kontrolē būvinspektors.

215. Ja būvvalde konstatē, ka veiktie būvdarbi neatbilst būvprojektam vai būvniecību reglamentējošajiem normatīvajiem aktiem, tā pasūtītājam izdod lēmumu, kurā norāda konstatētās atkāpes no būvprojekta vai būvniecību reglamentējošajiem normatīvajiem aktiem, termiņus, kā arī citus nosacījumus konstatēto nepilnību novēršanai.

216. Pēc šo noteikumu 215. [punktā](http://likumi.lv/doc.php?id=87702#p18) minētā lēmuma izpildes pasūtītājs atkārtoti vēršas būvvaldē. Ja pasūtītājs ir novērsis lēmumā norādīto, būvvalde izdot izziņu par ēkas neesību.

**8.7. Ēkas konservācijas darbu pabeigšana**

217. Pēc konservācijas darbu pabeigšanas, pasūtītājs informē būvvaldi par būvdarbu pabeigšanu, iesniedzot aizpildītu paskaidrojuma raksta ēkas konservācijai II. daļu. Trešās grupas ēkas konservācijas gadījumā papildus būvvaldē iesniedz ēkas tehniskās apsekošanas atzinumu.

218. Būvvalde piecu darba dienu laikā veic objekta apsekošanu un pārliecinās vai būvdarbi veikti atbilstoši ēkas konservācijas darbu veikšanas projektam un būvniecību reglamentējošajiem normatīvajiem aktiem, par to veicot atzīmi paskaidrojuma rakstā ēkas konservācijai.

219. Ja būvvalde konstatē, ka būvdarbi nav veikti atbilstoši ēkas konservācijas darbu veikšanas projektam vai būvniecību reglamentējošajiem normatīvajiem aktiem, tā pasūtītājam izdod lēmumu, kurā norāda konstatētās atkāpes no ēkas konservācijas darbu veikšanas projekta vai būvniecību reglamentējošajiem normatīvajiem aktiem, termiņus, kā arī citus nosacījumus konstatēto nepilnību novēršanai.

220. Pēc šo noteikumu 219. [punktā](http://likumi.lv/doc.php?id=87702#p18) minētā lēmuma izpildes pasūtītājs atkārtoti vēršas būvvaldē. Ja pasūtītājs ir novērsis lēmumā norādīto, būvvalde par to veic atzīmi paskaidrojuma rakstā ēkas konservācijai.

**9. Ēkas vai telpu grupas lietošanas veida pārbaude lietošanas vieda maiņas bez pārbūves gadījumā**

221. Ēkas vai telpu grupas lietošanas veida maiņas bez pārbūves gadījumā būvvalde var veikt objekta apsekošanu, lai pārliecinātos vai ēka vai telpu grupa netiek ekspluatēta neatbilstoši akceptētajai būvniecības iecerei.

222. Ja būvvalde konstatē, ka ēka vai telpu grupa tiek ekspluatēta neatbilstoši akceptētajai būvniecības iecerei, tā uzdot pasūtītājam atbilstoši konstatētajam pārkāpumam iesniegt jaunu attiecīgo būvniecības iesniegumu un būvniecības ieceres dokumentus, ja ēkas vai telpu grupas lietošanas veids atbilst vietējās pašvaldības teritorijas plānojumam, lokālplānojumam vai detālplānojumam (ja tāds ir izstrādāts).

223. Ja ēkā vai telpu grupa paredzēta saimnieciskā darbība, kurai cita iestāde, kas nav būvvalde, tā darbībai izdot atļaujas, licences vai cita veida dokumentu, reģistrē attiecīgajā reģistrā vai informācijas sistēmā, tās atbilstību un ekspluatāciju attiecīgajam ēkas vai telpu grupas lietošanas veidam pārbauda attiecīgā iestāde un, ja tā konstatē neatbilstību, par to ziņo būvvaldei.

**10. Noslēguma jautājumi**

224. Noteikumi stājas spēkā 2014. gada 1. oktobrī.

225. Būvniecības likuma 6.1 panta pirmās daļas 1. punktā minētajos gadījumos būvdarbu kontroli un ēku pieņemšanu šo noteikumu 8.2. nodaļas noteiktajā kārtībā veic sākot ar 2015. gada 1. jūliju birojs, bet līdz 2015. gada 30. jūnijam to veic būvvalde.

226. Publiskā ēkā, kura nodota ekspluatācijā pirms 2014. gada 1. oktobra, bet ne agrāk 2004.gada 1.oktobrī, pirmo vai kārtējo tehnisko apsekošanu veic saskaņā ar šo noteikumu 191.punktā norādīto, bet publiskā ēka, kura nodota ekspluatācijā pirms 2004.gada 1.oktobra un kurai pēdējo 10 gadu laikā nav veikta tehniskā apsekošana, ēkas tehnisko apsekošanu veic ne vēlāk kā līdz 2019. gada 30. septembrim.

Ministru prezidente L. Straujuma

Ekonomikas ministrs V. Dombrovskis

Iesniedzējs:

Ekonomikas ministrs V. Dombrovskis

Vīza:

Valsts sekretārs   M. Lazdovskis

26.08.2014.

11640

I.Oša, 67013031

[Ilze.osa@em.gov.lv](mailto:Ilze.osa@em.gov.lv)

E.Avota, 67013262

[Evija.Avota@em.gov.lv](mailto:Evija.Avota@em.gov.lv)